title: Carol Yager

text: Carol Yager (1960–1994) on painavin koskaan elänyt nainen. Yhdysvaltalainen Yager painoi kuollessaan 34-vuotiaana vuonna 1994 noin 540 kilogrammaa (1 200 paunaa), mutta eräiden arvioiden mukaan hänen painonsa oli enimmillään jopa 727 kg (1 600 paunaa). Yagerin kertomuksen mukaan hän alkoi tietoisesti lihottaa itseään jo lapsena välttääkseen perhetuttavan seksuaalista häirintää.


title: Carol Yager

text: Yager ei kyennyt seisomaan tai kävelemään, koska hänen lihaksensa eivät olleet riittävän vahvat kannattelemaan ruumiin painoa. Hän myös kärsi valtavan painonsa vuoksi "cellulitiksesta", eli hänen ihonsa repeili, koska se ei kestänyt valtavan massan aiheuttamaa painetta. Yager joutui sairaalaan vuonna 1993, missä hänet määrättiin tiukalle dieetille. Yager onnistuikin pudottamaan painoaan lyhyessä ajassa 230 kg. Pudotetusta painosta suurin osa oli kuitenkin nestettä, joten hänen painonsa palasi ennalleen pian sairaalasta poispääsyn jälkeen.


title: 12. divisioona (talvisota)

text:
12. divisioona perustettiin pääosin Karjalan sotilasläänissä, johon kuuluivat Savonlinnan, Sortavalan ja Joensuun sotilaspiirit, 9.–11. lokakuuta 1939.
Perustamisen jo ennen varsinaista liikekannallepanoa 14. lokakuuta 1939 (YH:n nimellä) käski Pääesikunta, koska kyseessä oli rajaseudulle nopeasti keskitettävä yhtymä.


title: 12. divisioona (talvisota)

text: Divisioonan vastuualueen merkittävimmät taistelut talvisodassa käytiin Kollaanjoen alueella. Divisioona osallistui myös Laatokan Karjalan mottitaisteluihin.


title: 12. divisioona (talvisota)

text: Liikekannallepanossa 12. divisioona pyrittiin varustamaan määrävahvuuksien mukaisesti, mutta puolustusvoimien kaluston niukkuudesta johtuen määrävahvuuksia ei saavutettu. 12. divisioonaan kuuluivat muun muassa seuraavat joukot :


title: 12. divisioona (talvisota)

text: 12. divisioonan osalta keskittämiskuljetukset tulevalle toimialueelleen (aluksi Laatokka - Suojärvi, myöhemmin 13. divisioonan saavuttua Syskyjärvi - Kollaa) tapahtuivat pääosin 12.–18. lokakuuta 1939. Kuljetuksiin käytettiin yhteensä 43 junaa.


title: 12. divisioona (talvisota)

text: 12. divisioona liitettiin IV armeijakuntaan.


title: 12. divisioona (talvisota)

text: 12. divisioonan tehtävä liittyi IV armeijakunnan saamaan tehtävään pysäyttää puna-armeijan hyökkäys viimeistään Jänisjoen-Jänisjärven alueella ja sen jälkeen vastahyökkäyksellään lyödä vihollisen voimat takaisin.


title: 12. divisioona (talvisota)

text: Divisioona vastasi puolustuksesta Suojärven ja Varpajärven välisellä alueella. Divisioonan vastuualue oli noin 45 kilometriä leveä. Joukkonsa divisioonan esikunta oli jakanut siten, että JR 34 oli yhtä pataljoonaa lukuun ottamatta ryhmittynyt Suojärven alueelle (yksi pataljoona oli sijoitettu Käsnäselän-Loimolan väliselle tielle). JR 35 oli ryhmitettynä reserviksi Syskyjärvi - Varpajärvi alueelle. JR 36 oli asemissa Loimolan alueella yhtä pataljoonaansa lukuun ottamatta (I/JR 36, joka oli sijoitettuna noin 20 kilometriä lähemmäksi rajaa).


title: 12. divisioona (talvisota)

text: Divisioonan vastuualueelle oli ryhmittynyt myös osia Erillinen pataljoona 10:n joukoista sekä rajavartioston joukkoja. IV armeijakunnan reserveistä Muuannon alueella oli myös Polkupyöräpataljoona 7. Molemmat mainutut pataljoonat siirtyivät pian sodan syttymisen jälkeen Ryhmä Talvelan käyttöön.


title: 12. divisioona (talvisota)

text: 12. divisioonan joukot joutuivat mukaan taisteluihin jo talvisodan ensimmäisenä päivänä 30. marraskuuta 1939 Suojärven alueella. Suojärvellä toimivan Taisteluosasto Teittisen (osia JR 34:ta ja JR 36:sta) joukot saivat taistelukosketuksen Neuvostoliiton 56. divisioonaan kaikkien valtakuntien rajan ylittävien tielinjojen suunnissa. Ensimmäisen sotavuorokauden aikana vihollisen hyökkäystä hidastettiin merkittävästi useilla suunnilla, tämän päästessä etenemään vain hitaasti.


title: 12. divisioona (talvisota)

text: Toisena sotapäivänä 1. joulukuuta 1939 Suojärven taistelualueen eteläosassa sijaitsevan Artahuuhdan alueella ratsumestari Arnold Majewskin johtamat joukot pysäyttivät kokonaan puna-armeijan etenemisen ja Verkkolammen alueella luutnantti A. Juutilaisen johtama komppania teki samoin neuvostojoukkojen alueelle edenneiden joukkojen suhteen. III/JR 34 pysäytti vastustajan joukkojen hyökkäyksiä muun muassa Ison Pyhäjärven yli ja sen pohjoispuolella. Kevyt osasto 12 sitoutui päivän aikana myös taisteluihin eri puolella Suojärven aluetta.


title: 12. divisioona (talvisota)

text: 2. joulukuuta Taisteluosasto Räsäsen alueen kautta edenneet Neuvostoliiton 139. divisioonan joukot alkoivat vaikuttaa taisteluiden kulkuun etenemällä pohjoisesta päin 12. divisioonan joukkojen vasemmalla sivustalla. Sivustauhan vuoksi 12. divisioonan esikunta antoi Osasto Teittiselle määräyksen vetäytyä viivytysasemistaan, josta osaston komentaja luopuikin vastahakoisesti.


title: 12. divisioona (talvisota)

text: Seuraavana päivänä 12. divisioonan joukot yrittivät jopa vastahyökkäystä Loimolaan johtavan tien suunnassa, mutta sotaan tottumattomat joukot joutuivat pakokauhun valtaan ollessaan ilman panssarintorjunta-aseita ja kohdatessaan vastaan etenevän panssarivaunuosaston. Joukot vetäytyivät takaisin Piitsoinojalle määrättyyn puolustusasemaan. 4. joulukuuta puna-armeijan joukkojen aloitettua hyökkäyksen mainittua puolostuslinjaa vastaan levisi suomalaisjoukkojen keskuuteen huhu neuvostotankkien murtautumisesta selustaan. Tästä seurasi pakokauhu ja puolustusasemasta luovuttiin joukkojen vetäytyessä sekavana laumana kohti Loimolaa. Saman päivän iltana 12. divisioonan joukot miehittivät Kollaanjoen länsirannalla olevat asemat.


title: 12. divisioona (talvisota)

text: Piitsoinojalta vetäytymisen seurauksena suomalaisjoukkojen yhteys eteneviin neuvostojoukkoihin katkesi. 5. joulukuuta yritettiin jälleen vastahyökkäystä ja etulinjan palauttamista Piitsoinojalle. Hyökkäys jouduttiin kuitenkin keskeyttämään. Puna-armeijan yksiköt pääsivät jatkamaan hyökkäystään Piitsoinojalta suuremmin joukoin ilmeisesti vasta 6. joulukuuta. Seuraavan päivän kuluessa suomalaiset ryhmittyivät Kollaanjoen asemiin ja ennen puoltayötä taistelukosketus neuvostojoukkoihin oli syntynyt.


title: 12. divisioona (talvisota)

text: Divisioonan eteläistä vastuualuetta puolustanut I/JR 34 joutui Loimolan-Käsnäselän tien varrella sodan alkuviikkoina lähinnä eriasteisiin kahakoihin etenevien neuvostojoukkojen kanssa. Pataljoona kykeni kuitenkin muun muassa vastaiskuin säilyttämään asemansa .


title: 12. divisioona (talvisota)

text: Divisioonan osalta viivytysvaiheen voidaan katsoa päättyneen 8. joulukuuta mennessä muun muassa Kollaanjoen alueella, jossa tuolloin aloitettiin jo torjuntataistelut. Muualla viivytysvaihe kesti jonkin verran pidempään ja viivytystaisteluiden voidaan katsoa päättyneen divisioonan osalta 12. joulukuuta mennessä kaikilla lohkoilla.


title: 12. divisioona (talvisota)

text: Kollaanjoella taistelut alkoivat Neuvostoliiton 56. divisioonan joukkojen saavuttua 7. joulukuuta Kollaanjoen itärannalle. Alueella puolustautuva JR 34 oli siirtynyt alun perin viivytysasemaksi tarkoitettuun asemaan jo 3. joulukuuta ja saanut sen varustettua kohtuulliseen taistelukuntoon. Neuvostojoukot pyrkivät murtamaan suomalaisten puolustusaseman ns. suoraan liikkeestä ja hyökkäsivät panssarivaunujen tukemana kohti suomalaisten asemia. Hyökkäys kuitenkin torjuttiin muun muassa tykistön tuella. Hyökkäyksensä epäonnistuttua puna-armeijan joukot alkoivat jo ennen puoltayötä siirtyä etelämmäksi.


title: 12. divisioona (talvisota)

text: Seuraavana päivänä 8. joulukuuta neuvostojoukot eivät suuremmin hyökkäilleet. Ne ilmeisimmin odottelivat hyökkäävän divisioonan loppuja joukko-osastoja saapuvaksi alueelle. Mainittuna päivänä 12. divisioonan esikunta määräsi Kollaan alueen joukoista muodostettavaksi Taisteluosasto Teittisen, johon tuli kuulumaan jo aiemmin mainitun JR 34:n lisäksi JR 35, joista tosin molemmista niiden ensimmäinen pataljoona oli sijoitettuna muualle. Lisäksi osastoon kuului patteristo Kenttätykistörykmentti 12:sta ja 23. PionK.


title: 12. divisioona (talvisota)

text: 9. joulukuuta aamupäivällä neuvostojoukot aloittivat jälleen hyökkäyksen, mutta se torjuttiin jälleen. Päivän aikana Kollaan alueella havaittiin joukkoja kaikista Neuvostoliiton 56. divisioonan rykmenteistä, joten koko divisioonan todettiin saapuneen alueelle. 10. joulukuuta alkaen puna-armeijan yksiköt aloittivat lähes päivittäiset hyökkäykset Kollaanjoen rintamaa vastaan. Hyökkäyksiin liittyi lähes poikkeuksetta neuvostotykistön koko valoisan ajan kestänyt tulitus suomalaisasemiin. Puna-armeijan joukkojen tavoitteena oli näillä hyökkäyksillä ilmeisesti sitoa suomalaisjoukkoja näiden asemiin ja pyrkiä samanaikaisesti kiertämään puolustajan sivuilta näiden taakse.


title: 12. divisioona (talvisota)

text: Havaittuaan, että suomalaisten lyöminen Kollaanjoelta ei onnistunut pelkällä rintamahyökkäyksellä, päätti 56. divisioonan esikunta lähettää ilmeisesti noin kahden pataljoonan suuruiset joukot kiertämään suomalaisten selustaan etelän kautta. Puna-armeijan joukot lähtivät liikkeelle 11. joulukuuta ja etenivät Kollaanjoen yli noin viisi kilometriä taistelualueen halkaisevan ratalinjan eteläpuolelta. Samanaikaisesti neuvostojoukot hyökkäsivät myös Kollaanjoen rintamalinjaa vastaan tykistön tukemana. 12. joulukuuta suomalaiset havaitsivat sivustaansa kohdistuvan uhan ja keskittivät lisäjoukkoja oikealle sivustalleen. Päivän aikana suomalaisten onnistui pysäyttää puna-armeijan osastojen eteneminen noin kolme kilometriä rautatiestä etelään.


title: 12. divisioona (talvisota)

text: 13. joulukuuta aamupäivällä suomalaisten joukkojen onnistui saada etenevät neuvostojoukot väliinsä läntisen Vesisuon alueella. Aloitettu taistelu ei johtanut kuitenkaan ratkaisuun; tosin puna-armeijan joukkojen eteneminen alueella pysähtyi. Kollaan rintamalinjalla päivä oli rauhallinen ja suomalaisten onnistui levittää rintamalinjaansa etelää kohti tavoitteena katkaista selustaan edenneiden neuvostojoukkojen kulkureitit (missä onnistuttiin vasta seuraavana päivänä). Suomalaisten selustaan edenneistä pataljoonista toinen hajosi ja alkoi vetäytyä takaisin lähtöasemiinsa päivän aikana. Seuraavan yön aikana suomalaiset tiedustelupartiot löysivät Kollaanjärven itäpuolelta neuvostojoukkojen leirialueen. Kyseessä oli 56. divisioonan joukot, jotka oli lähetetty kiertämään suomalaisten puolustusasemia myös pohjoisesta. Kollaanjoen rintamasta jouduttiin aloittamaan suomalaisjoukkojen irrottaminen sivustauhan torjumista varten.


title: 12. divisioona (talvisota)

text:
Kollaanjoen taistelualueen eteläosissa aloite siirtyi suomalaisjoukoille 14. joulukuuta hyökkäävien neuvostojoukkojen toisen pataljoonan hajottua ja aloitettua vetäytymisen alueelta. Everstiluutnantti V. Teittinen alkoi siirtää joukkojaan pois Kollaanjoen eteläiseltä taistelualueelta puna-armeijan joukkojen edetessä taistelualueen pohjoisosassa. Neuvostoliiton 56. divisioonaan kuuluneet parin komppanian voimat olivat etenemässä pohjoisen kautta suomalaisten puolustajien selustaan. Päivän aikana jo aiemmin mainitun luutnantti Aarne Juutilaisen johtama komppania hyökkäsi Kollaanjoen itäpuolelle, tuhoten muun muassa viisi hyökkäysvaunua ja ottaen sotasaaliiksi muun muassa kaksi panssarintorjuntatykkiä ja kolme konekivääriä. Juutilaisen komppania jätti etuvartioaseman Kollaanjoen itäpuolelle, mistä oli hyötyä myöhemmin 12. divisioonan esikunnan suunnitteleman vastahyökkäyksen toteuttamisessa.
15. joulukuuta suomalaisjoukot jatkoivat Kollaanjoen eteläpuolisen taistelualueen haravointia ja havaitsivat, että alueella oli edelleen ainakin pari komppaniaa neuvostojoukkoja pyrkimässä kohti pohjoisessa olevaa junarataa. Suomalaisten onnistui motittaa toinen komppanioista (jonka miehistö antautui seuraavana aamuna). Tilanne Vesisoiden alueella ratkesi käytännössä tämän vuorokauden aikana. Pohjoiselle taistelualueelle ryhdyttiin keskittämään lisää suomalaisjoukkoja vastatoimiin Kollaanjärven pohjoispuolitse edenneitä puna-armeijan yksiköitä vastaan. Puolustavat joukot saatiin ryhmitettyä paikoilleen alkavan yön aikana.


title: 12. divisioona (talvisota)

text: 16.–18. joulukuuta välisenä aikana suomalaiset saivat tilanteen Kollaanjoen alueella jälleen hallintaansa ja Neuvostoliiton 56. divisioona veti joukkonsa takaisin Kollaan alueella. Suomalaisjoukot saivat omat joukkonsa takaisin rintamaan koko alueella. Neuvostojoukkojen havaittiin Kollaan rintamalla ryhmittelevän joukkojaan uudelleen ja alkavan kaivautua asemiin.


title: 12. divisioona (talvisota)

text: Neuvostojoukkojen epäonnistuttua suomalaisasemien kiertämisessä oli taisteluissa hiljaisempi päivä 19. joulukuuta. Päivän aikana taisteluosasto Teittinen ryhmitti joukkojaan uudelleen ja pyrki tiedustelupartioiden avulla selvittämään vastapuolen joukkojen ryhmitystä seuraavana päivänä aloitettavaksi suunniteltua hyökkäystä silmällä pitäen.


title: 12. divisioona (talvisota)

text:
Aloite Kollaanjoen taistelualueella siirtyi suomalaisille ja 20. joulukuuta klo 6 Taisteluosasto Teittisen joukot aloittivat hyökkäyksen, jonka tavoitteena oli työntää puna-armeijan joukot pois alueelta. Hyökkäyksen toteuttamistavaksi valittiin kaksipuolinen saarrostus, jossa sekä etelän että pohjoisen kautta kierrettäisiin neuvostojoukkojen selustaan noin pataljoonan voimin. Tavoitteena oli, että joukot katkaisisivat puna-armeijan selustayhteydet noin kolmen kilometrin päässä etulinjasta, Näätäojan maastossa. Rintamassa olevien joukkojen tuli samanaikaisesti aloittaa hyökkäys kohti neuvostojoukkojen asemia. Puna-armeijan joukkojen sitkeä vastarinta, kiristynyt pakkanen (-25 astetta) ja toisen koukkaavista pataljoonista suuntautuminen noin 1,5 kilometriä liiaksi länteen johtivat kuitenkin päivän aikana hyökkäyksen epäonnistumiseen ja joukot vetäytyivät takaisin lähtöasemiinsa seuraavan illan ja yön kuluessa. Kollaanjoen itärannalle jäi kuitenkin suomalaisjoukkoja etuvartioasemiin.
Kaksi seuraavaa päivää käytettiin uuteen hyökkäykseen valmistautumiseen ja 23. joulukuuta se toteutettiin. Suunnitelma oli hyvin samankaltainen kuin edellisellä kerralla, mutta tämäkään ei johtanut odotettuun tulokseen ja hyökkäys keskeytettiin saman päivän iltana. 24 ja 25. joulukuuta puna-armeijan joukot hyökkäsivät pariinkin otteeseen Loimola-Suojärvi-radan eteläpuolella panssarivaunujen tukemana. Hyökkäykset pystyttiin kuitenkin torjumaan.


title: 12. divisioona (talvisota)

text: Vuodenvaihteen seutu oli Kollaan rintamalla sangen rauhallista aikaa, tosin suomalaiset lähettivät tiedustelupartioita jopa 10–15 kilometrin päähän neuvostojoukkojen selustaan.


title: 12. divisioona (talvisota)

text: Divisioonan vastuualueen eteläosan puolustuksesta vastasi I/JR 34, joka oli ryhmittyneenä Loimolan - Käsnäseläntien varteen Saariselän alueella noin 25 kilometrin päähän (tielinjoja noudattaen) valtakuntien rajasta.


title: 12. divisioona (talvisota)

text:
Heti sodan alettua lähetti mainittu pataljoona ensimmäiset tiedustelupartionsa kohti rajaa ja ensimmäiset taistelut käytiinkin alueella edenneen Neuvostoliiton 56. tiedustelupataljoonan joukkojen kanssa aamupäivällä.
Sodan alkuviikkoina suomalais- ja neuvostojoukoilla ei ollut jatkuvaa taistelukosketusta, mutta ajoittain käytiin kiivaitakin yhteenottoja sotivien osapuolien välillä. 2. joulukuuta suomalaiset joutuivat avamaan vastahyökkäyksellä yhteytensä selustaan puna-armeijan yksiköiden sen katkaistua. Seuraava merkittävämpi taistelu käytiin 8. joulukuuta neuvostojoukkojen hyökättyä kaakosta suomalaisten etuvartioasemia vastaan Saarijärveltä noin kilometri etelään. Puna-armeijan joukot vetäytyivät kuitenkin takaisin lähtöasemiinsa.
12.–14. joulukuuta välisenä aikana divisisioonan joukot (mm. I/JR 34 ja I/JR 35) osallistuivat IV armeijakunnan käskemään hyökkäykseen neuvostojoukkojen huoltoreittiä vastaan Uomaan-Saarijärven alueella. Hyökkäys ei kuitenkaan johtanut tulokseen muun muassa siksi, että ensin mainittu pataljoona pääsi lähtemään hyökkäykseen myöhässä torjuttuaan sitä sitä ennen neuvostojoukkojen hyökkäyksen Saarijärven alueella kahtena päivänä ennen määrättyä hyökkäyshetkeä.


title: 12. divisioona (talvisota)

text: 12. divisioonaan alun perin kuulunut JR 36 alistettiin IV armeijakunnan eteläosien tapahtumien vuoksi 13. divisioonan esikunnalle ja sen siirtyi kokonaisuudessaan Pyhäjärven ja Kotajärven väliselle alueelle. Alueella mainittu rykmentti oli puolustusvastuussa yhtenäisen johdon alaisena 20. joulukuuta alkaen. Mainittu rykmentti osallistui muun muassa 27. joulukuuta tehtyyn hyökkäykseen Lavajärvelle. Kyseisen hyökkäyksen tavoitteena oli katkaista neuvostojoukkojen pohjoinen huoltoreitti. Hyökkäys jouduttiin kuitenkin keskeyttämään. Samana päivänä 12. divisioonan esikunnan alaisuudessa toiminut (edellisenä päivänä muodostettu Taisteluosasto Valkama, johon kuului jo aiemmin mainittu I/JR 34 sekä Eskadroona Kevyt osasto 12:sta ja yksi patteri) hyökkäsi idempänä kohti Uomaata päästen neuvostojoukkojen huoltotien läheisyyteen ja pystyen tämän jälkeen häiritsemään puna-armeijan huoltoliikennettä tammikuun 1940 alulle saakka.


title: 12. divisioona (talvisota)

text: IV armeijakunnan esikunta siirsi heti vuoden aluksi määräyksellään Kollaanjoen rintamalta pois alueen käytännössä ainoan reserviyksikön (Kevyt osasto 12:ta). Siirto liittyi armeijakunnan suunnitelmaan suuresta vastahyökkäyksestä Laatokan Karjalan eteläosassa (pääosin 13. divisioonan vastuualueella). Kollaan taistelualueelle jäin näin ollen enää neljän pataljoonan ja kahden patteriston käsittämät suomalaisjoukot.


title: 12. divisioona (talvisota)

text: Tästä joukkojen vähentämisestä huolimatta jatkoivat suomalaisjoukot aktiivista toimintaansa ja muun muassa 5.–6. tammikuuta suomalaiset hyökkäsivät saaden hallintaansa jälleen Kollaanjoen itärannalla olevia asemia rautatien ja Koivujärven lohkoilla. Seuraavan viikon aikana neuvostojoukot pyrkivät toistuvilla hyökkäyksillään ajamaan suomalaisjoukot takaisin joen länsirannalle siinä kuitenkaan onnistumatta.


title: 12. divisioona (talvisota)

text: Tammikuun 1940 alkupuoli oli Kollaan rintamalla muuten sangen rauhallista aikaa. Koska alueelle oli jäänyt vain noin neljä pataljoona suomalaisjoukkoja ja kuitenkin peräti kaksi jalkaväkirykmentin esikuntaa päätti 12. divisioonan esikunta siirtää JR 35:n esikunnan divisioonan vastuualueen eteläosaan muodostetun Taisteluosasto Tiikerin esikunnaksi. Kollaalle jääneet joukot nimettiin 14. tammikuuta taisteluosasto Räiskäksi, jonka esikunnaksi jäi siis JR 34:n esikunta. Kollaalle jääneiden yksiköiden komentajaksi tuli everstiluutanatti V. Teittisen sairastuttua everstiluutnantti Harry Kinnunen (JR 35:n aiempi komentaja).


title: 12. divisioona (talvisota)

text: 15. tammikuuta alkaen alkoi suomalaisjoukoille tihkua tietoja siitä, että Kollaanjoen taistelualueelle olisi saapumassa toinenkin neuvostoyhtymä. Asia varmistui 18. tammikuuta kun erään partiokahakan jälkeen todettiin erään kaatuneen puna-armeijalaisen kuuluneen Neuvostoliiton 164. divisioonaan. Tammikuun puolenvälin tienoilla suomalaisjoukot keskittyivät lähinnä linnoitustöihin ja partiointiin. Molempia toimia hankaloitti kireät pakkaset ja muun muassa 17. tammikuuta mitattiin Kollaalla pakkaslukemaksi –42 astetta.


title: 12. divisioona (talvisota)

text: 19. tammikuuta havaittiin neuvostojoukkojen nostaneen ilmaan tähystyspallon Näätäojan tietämillä. Seuraavana päivänä puna-armeijan ilmavoimat lisäsivät toimintaansa suomalaisten etulinjaa vastaan. Muutenkin alueella tehtiin jatkuvasti havaintoja neuvostoliiton joukkojen aktiivisuuden lisääntymisestä ja niiden levittäytymisestä rintaman molempien sivustojen suuntaan. Uusi hyökkäys oli siis odotettavissa.


title: 12. divisioona (talvisota)

text: 21. tammikuuta kello 8.50 puna-armeijan uusi hyökkäys alkoi aiempaa voimakkaammalla tykistötulella. Koko mainitun päivän ajan neuvostojoukot hyökkäilivät suomalaisten etulinjaa vastaan tykistön ja noin kahdenkymmenen hyökkäysvaunun tukemina. Päivän aikana neuvostojoukot saavuttivat vähäisiä aluevoittoja, jotka kuitenkin seuraavan yön kuluessa saatiin vallattua takaisin suomalaisjoukkojen vastahyökkäyksin. Seuraavana päivänä puna-armeijan tykistön tulitus jatkui etulinjaa vastaan, mutta neuvostojoukkojen aktiivisuuden todettiin suuntautuneen erityisesti Kollaanjoen rintaman sivustoihin.


title: 12. divisioona (talvisota)

text: 24. tammikuuta neuvostojoukot saivat haltuunsa yhden tukikohdan taistelualueen pohjoisosassa, joka saatiin kuitenkin vallattua takaisin 25. tammikuuta iltapäivällä raskain tappioin. Jälkimmäisenä päivänä taisteluosasto Räiskän nimi vaihtui Taisteluosasto Haiksi. Päämajan alueelle länsi-Kannakselta siirtämä Jääkäripaljoona 1:n komentaja ja sen 1. komppania saapuivat Kollaanjoen rintaman pohjoisosaan. Samaan aikaan puna-armeijan joukkojen aktiivisuuden lisääntyessä Kollaanjoen rintaman eteläosassa ryhdyttiin sinne keskittämään suomalaisten osalta lisäjoukkoja. Lähipäivien aikana alueelle saapui muun muassa SissiP 4 ja divisioonan oman kevyen osaston eskadroona.


title: 12. divisioona (talvisota)

text: Tammikuun lopulla alkoi Kollaanjoen rintaman pohjoisosassa neuvostojoukkojen aiheuttama paine helpottamaan, mutta taistelualueen eteläosassa puna-armeijan joukkojen todettiin muun muassa rakentavan tietä suomalaisjoukkojen eteläpuolitse jälkimmäisten selustaa kohden. 31. tammikuuta Jääkäripataljoona 1:n joukot yrittivät hyökkäystä tietä tekevien joukkojen kimppuun, mutta suomalaisjoukot törmäsivät vahvoihin varmistusjoukkoihin ja hyökkäys pysähtyi.


title: 12. divisioona (talvisota)

text: Tammikuun lopussa neuvostojoukkojen paine Kollaanjoen rintaman etulinjaa vastaan jatkui ankarana muun muassa tykistötulen ja panssarivaunujen jatkuvan esiintymisen muodossa. Merkittävämpiä hyökkäyksiä ei alueella kuitenkaan tapahtunut.


title: 12. divisioona (talvisota)

text: IV srmeijakunnan aloittaessa suurhyökkäystään 6. tammikuuta 12. divisioonan joukoista oli hyökkäysalueella jo aiemmin mainutun Taisteluosasto Valkaman joukot ja 13. divisioonalle alistettu JR 36 (joka oli runkona aiemmin perustetussa Taisteluosasto Tykissä). Molemmat taisteluosastot määrättiin 12. divisioonan esikunnan komentoon 12. tammikuuta alkaen.


title: 12. divisioona (talvisota)

text: Taisteluosasto Valkaman (tuolloin suoraan 12. DE:n alaisena) oli edennut Uomaan kylän pohjoislaitaan 3. tammikuuta ja kykeni häiritsemään puna-armeijan huoltokuljetuksia heidän huoltotiellään. 4. tammikuuta alkaen neuvostojoukkojen vastahyökkäysten pakottamana taisteluosasto joutui levittämään rintamaansa kohti pohjoista. Vajaan viikon aktiivisten taisteluiden jälkeen puna-armeijan yksiköiden aktiivisuus alkoi heiketä ja TstOs Valkaman partiot pääsivät entistä tehokkaammin häiritsemään neuvostojoukkojen huoltoliikennettä. Tielinjan pysyvämpään katkaisemiseen ei taisteluosaston komentaja kuitenkaan katsonut joukkojensa riittävän.


title: 12. divisioona (talvisota)

text: 12. divisioonan vastuualue Uomaan ja Lemetin välisellä tielinjalla laajeni noin 12 kilometrillä 12. tammikuuta kun IV AKE alisti Taisteluosasto Tykin 12. divisioonalle. Sotatieteen laitos: "Talvisodan historia" osa 3 s.97


title: 12. divisioona (talvisota)

text: 14. tammikuuta IV AK:n esikunta käski 12. divisioonan vallata Uomaan kylän ja pitää sen. Uomaan kylän valtaamisen tarkoituksena oli katkaista lopullisesti neuvostojoukkojen pohjoinen huoltoreitti. Tehtävää varten 12. DE perusti alueen joukoista Taisteluosasto Tiikerin ja alisti sille lisäjoukkoja pataljoonan verran. Taisteluosaston esikunnaksi siirrettiin Kollaanjoen rintamalta JR 35:n esikunta.


title: 12. divisioona (talvisota)

text: 17. tammikuuta aloitettu hyökkäys ei johtanut itse Uomaan kylän valtaukseen neuvostojoukkojen sitkeän vastarinnan vuoksi. Tärkein tavoite kuitenkin saavutettiin Uomaan kylän länsipuolella kun suomalaisjoukot pääsivät etenemään Uomaan ja Lemetin väliselle tielle. Uomaan motti alkoi hahmottua, tosin se oli vielä eteläiseltä sivultaan täysin auki.


title: 12. divisioona (talvisota)

text: 20. tammikuuta TstOs Tykki aloitti saamansa käskyn mukaisesti hyökkäyksen Lavajärven alueella ja onnistuikin katkaisemaan tien kylän itäpuolelta. Seuraavana päivänä TstOs Tykki jatkoi hyökkäystään itään ja saavuttikin pahimmat vastarintapesäkkeet kiertäen yhteyden idempänä taistelleeseen TstOs Tiikeriin 22. tammikuuta klo 23.30. Jälkimmäisen nimi muuttui 25. tammikuuta alkaen Taisteluosasto Ruusuksi.


title: 12. divisioona (talvisota)

text: Jatkotaisteluiden seurauksena 12. divisioonan Lavajärven ja Uomaan väliselle alueelle muodostui neljä mottia. Motit olivat (lännestä itään lueteltuina) :


title: 12. divisioona (talvisota)

text: Samanaikaisesti suomalaisjoukot etenivät kohti itää lähelle valtakunnan rajaa. Alueelle oli saapumassa uusi neuvostodivisioona, jonka etenemistä mottien avuksi pyrittiin estämään. Rintamalinjaksi vakiintui Uuksunjoki, josta oli lähimpään (Uomaan) mottiin noi kolmen kilometrin matka.


title: 12. divisioona (talvisota)

text: Helmikuun alussa puna-armeijan painostus Kollaanjoen etulinjaa vastaan jatkui kuten tammikuun lopussakin. Lisäksi 3. helmikuuta taistelualueen pohjoisosassa havaittiin jälleen neuvostojoukkoja etenemässä länteen kohti suomalaisjoukkojen selustaa. Alueelle keskitetyt lisäjoukot pystyivät kuitenkin estämään vastustajan etenemisen. Puna-armeijan yksiköiden todettiin vetäyvän takaisin lähtöesemiinsa 5. helmikuuta alkaen.


title: 12. divisioona (talvisota)

text: Neuvostojoukkojen aktiivinen toiminta Kollaanjoen alueella väheni helmikuun ensimmäisen viikon jälkeen ja loppukuu sujui taistelualueella hieman rauhallisemmissa merkeissä taistelutoiminnan suhteen. Päämajan alistettua 23. divisioonan IV armeijakunnalle 11. helmikuuta päätettiin 12. divisioonan sodan alusta asti rintamataisteluissa palvelleet joukot vapauttaa pois rintamasta.


title: 12. divisioona (talvisota)

text: 13. helmikuuta päämaja käski kuitenkin Karjalankannaksen tapahtumien vuoksi 23. divisioonan siirtyä pois Laatokan Karjalasta. Alueelle jätettiin kuitenkin JR 69 ja KevOs 23. Ensin mainitun yksikön siirtyminen Kollaanjoen rintamaan alkoi 18. helmikuuta vastaisena yönä yhden JR 69:n pataljoonan vapauttaessa yhden JR 34:n pataljoonan.


title: 12. divisioona (talvisota)

text: Seuraavien öiden kuluessa vaihdettiin pois muidenkin Kollaanjoen rintamassa sodan alusta asti taistelleet pataljoonat. Itse Kollaanjoen rintamassa tilanne pysyi rauhallisena aina kuun loppuun asti, mutta molemmilla sivuistoilla Neuvostojoukkojen todettiin rakentavan teitä korpialueiden halki, joten uusi hyökkäys Kollaanjoen alueella oli odotettavissa. Alueella jo todettujen joukkojen lisäksi neuvostoliiton 8. armeija keskitti Kollaanjoen rintamaa vastaan uutena divisioonana 128. divisioonan ja osia aiemmin hieman pohjoisempana taistelleesta 75. divisioonasta. Ensimmäiset tiedot jälkimmäisen divisioonan etenemisestä Kollaanjoen pohjoispuolisilla korpialueilla saatiin 21. helmikuuta ja alueelle uutena yhtymänä saapuneen puna-armeijan 128. divisioonan etenemisestä eteläisillä korpialueilla saatiin 27. helmikuuta alkaen.


title: 12. divisioona (talvisota)

text: Taisteluosasto Tiikeri joutui helmikuun alussa taisteluihin Uuksunjoen rintamalla, jossa neuvostojoukkojen vakavin yritys päästä motittautuneiden joukkojensa avuksi tapahtui 5. helmikuuta. Noin pataljoonan vahvuisen joukon suorittama hyökkäys kuitenkin torjuttiin. Tämän jälkeen taisteluosasto pyrki valtaamaan Uomaan motin 10. ja 12. helmikuuta, mutta yritykset epäonnistuivat. Uuksujoen rintama hiljeni helmikuun puolenvälin jälkeen taisteluosaston torjuttua puna-armeijan mottien avustusyrityksen 17. helmikuuta.


title: 12. divisioona (talvisota)

text: Taisteluosasto Ruusun tehtävänä oli helmikuun alussa vain estää motittautuneiden neuvostojoukkojen ulosmurtautumisyritykset. 14.-16. helmikuuta välisenä aikana käydyissä taisteluissa onnistui taisteluosastolle alistettu II/JR 37 kukistamaan läntisimmän motin (Lavajärven motti).


title: 12. divisioona (talvisota)

text: Saarijärven ja Siiran tienhaaran motit jatkoivat taisteluaan ilmasta toimitetun huollon turvin. 21. helmikuuta aloitettu hyökkäys johti Saarijärven eteläpuolella olleen motin antautumiseen. Aivan helmikuun lopulla myös Siiran tienhaaran motin odotettiin purkautuvan vain parin kilometrin päähän edenneen hiihto-osaston suojiin. Motti ei kuitenkaan purkautunut ja osa avuksi lähetetyistä puna-armeijan yksiköistä joutui jopa vetäytymään motin suojiin. 29. helmikuuta yritti II/JR 36 motin valtausta, mutta menestys jäi vähäiseksi.


title: 12. divisioona (talvisota)

text: Sissitoiminta alueella jatkui koko kuukauden ajan, mutta neuvostojoukkojen varmistettua tielinjan tehokkaasti sekä jopa valaistua sen 10. helmikuuta alkaen muuttui toiminta huomattavasti aiempaa hankalammaksi.


title: 12. divisioona (talvisota)

text: Puna-armeijan uusi suurhyökkäys Kollaanjoen taistelualueella alkoi kiivaalla tykistötulella 2. maaliskuuta kello 6.30. Tulivalmistelua seurasi suoraan rintamassa olleiden puna-armeijan 56. ja 164. divisioonien hyökkäys suomalaisten linjaa vastaan koko sen leveydeltä. Suurhyökkäyksen ensimmäisen päivän aikana neuvostotykistön arvioitiin ampuneen jopa 30 000–40 000 laukausta, suomalainen tykistö pystyi ampumaan vajaa tuhat laukausta. Suomalaisjoukot ryhtyivät saman päivän aikana vastahyökkäykseen Kollaanjoen rintaman pohjoissivustalla etenevää neuvostoliiton 75. divisioonaa vastaan. Kollaanjoen varsinaisen rintamalinjan eteläpuolisilla korpialueilla puna-armeijan 128. divisioona aloitti etenemisensä kohti suomalaisjoukkojen selustaa (suomalaisten taholta oletettiin etenevien joukkojen olevan vain erillisiä hiihtojoukkoja ja vasta sodan viimeisinä päivinä suomalaisille selvisti tosiasia, että eteläisellä sivustalla eteni kokonainen divisioona). Iltapäivällä neuvostojoukojen onnistui vallata SissiP 4:n yksi tukikohta (jota yritettiin tuloksetta saada takaisin seuraavana päivänä).


title: 12. divisioona (talvisota)

text: 3. maaliskuuta neuvostojoukkojen tykistötuli oli hieman laimeampaa, mutta siitä huolimatta puna-armeijan yksiköt pystyivät murtautumaan suomalaisten asemiin maantien suunnalla Kollaanjärven eteläpäässä. Suomalaisten onnistui kuitenkin iltaan mennessä tuhota asemiinsa edenneet neuvostojoukot. Tilanne Kollaanjoen rintaman eteläpuolella alkoi kuitenkin heiketä nopeasti puna-armeijan 164. ja 128. divisioonan edetessä metsään raivaamiaan useita tieuria pitkin kohti länttä. 12. divisioonan esikunta perusti taistelualueen eteläiselle korpisivustalle uuden esikunnan, joka sai nimekseen Taisteluosasto Silppu ja jonka johtoon tuli eteläisen korpisivustan joukot. Seuraavat kolme päivää olivat itse Kollaanjoen rintamassa hieman hiljaisempia, mutta sivustoilla etenevät neuvostojoukot pääsivät hitaasti etenemään. 4. maaliskuuta yritti JR 34 joukot hyökätä eteläisellä korpisivustalla edenneiden ilmeisesti jopa rykmentin vahvuisten neuvostojoukkojen sivustaan, mutta hyökkäys pysähtyi puna-armeijan joukkojen torjuntaan. Seuraavaksi päiväksi suunniteltiin uutta hyökkäystä eteläiselle korpisivustalle edenneitä neuvostojoukkoja vastaan, mutta sitä lykättiin paikallisen komentajan pyynnöstä (perusteena joukkojen väsymys) alkavaksi 6. maaliskuuta. Aloitettu hyökkäys pysähtyi puna-armeijan joukkojen vastarintaan. Edellisenä päivänä Kollaanjoen varsinaisen rintaman pohjoispuolella neuvostojoukkojen onnistui saada haltuunsa alueita Ahvenlammen ja Kivijärven alueella. 7. maaliskuuta eteläisellä korpialueella jouduttiin vetäytymään hieman, mutta uusissä asemissa pystyttiin puolustautumaan aivan taistelualueen eteläisintä osaa lukuun ottamatta.


title: 12. divisioona (talvisota)

text:
Muutaman päivän hiljaisemman jakson jälkeen aloittivat puna-armeijan joukot uuden laajemman hyökkäyksen myös itse Kollaanjoen rintamassa aamulla 7. maaliskuuta. Hyökkäyksen alkupäivänä suomalaisjoukot saivat torjutuksi kaikki neuvostojoukkojen hyökkäykset linjassa. Seuraavan päivän iltapäivällä neuvostojoukot onnistuivat tekemään sisäänmurron alueen läpi johtavien maan- ja rautatien välisellä alueella.
9. maaliskuuta neuvostojoukot uusivat hyökkäyksensä ja onnistuivat murtautumaan suomalaisasemiin Kollaanjoen rintamassa rautatien molemmin puolin. Paikalla olleiden suomalaisjoukkojen onnistui kuitenkin vastahyökkäyksin palauttaa etulinja taas haltuunsa. Taisteluiden kuluttavuudesta käy esimerkiksi se, että eräs suomalaiskomppania (6./JR 69) menetti kaatuneina tai haavoittuneina kaikki kolme jäljellä ollutta upseeriansa. Päivän aikana sekä IV armeijakunnan esikunta että 12. divisioonan esikunta ryhtyi keskittämään alueelle lisäjoukkoja (joukkojen vähyyden vuoksi siirrot olivat lähinnä komppanioiden ja jopa yksittäisten joukkueiden siirtoja).


title: 12. divisioona (talvisota)

text: 10. ja 11. maaliskuuta edellisten päivien tapahtumat toistuivat neuvostojoukkojen vallatessa suomalaisten etulinjaa itse Kollaanjoen rintamassa , mutta tällä kertaa 12. divisioonalle alistetun JR 69:n voimat eivät enää riittäneet palauttamaan etulinjaa vastahyökkäyksin takaisin suomalaisjoukoille. Kollaanjoen varsinaisen rintamalinjan pohjoispuolella neuvostojoukot olivat jälkimmäisenä päivänä päässeen etenemään noin 5 kilometriä suomalaisten selustaan tosin noin kymmenen kilometriä Loimolaan johtavista maantie- ja rautatielinjoista pohjoiseen.


title: 12. divisioona (talvisota)

text: 12. maaliskuuta iltaan mennessä puna-armeijan yksiköiden oli onnistunut saavuttaa noin 0,5–1,5 kilometriä syvä sisäänmurto Kollaanjoen varsinaisessa rintamassa ja 12. divisioonan komentaja suunnitteli jo luopumista koko linjasta. Rintamasta saapuneet tiedot, joiden mukaan tilanne ei ollutkaan vielä kovinkaan hälyttävä ja tieto alueelle keskitettyjen lisäjoukkojen saapumisesta taistelualueelle sai divisisioonan komentajan muuttamaan suunnitelmaansa. Divisioonan esikunta antoi seuraavan yön aikana käskyt jopa Kollaanjoen etulinjan takasinvaltaamiseen johtavasta vastahyökkäyksestä. Aamupäivällä 13. maaliskuuta saatu tieto rauhansopimuksen solmimisesta johti kuitenkin jo annettujen hyökkäyskäskyjen peruuttamiseen ja käskyihin puolustusasemien pitämisestä rauhantuloon asti.


title: 12. divisioona (talvisota)

text: Maaliskuun aikana, ennen rauhan tuloa, ei 12. divisioonan eteläisellä vastuualueella ollut kovin merkittävää taistelutoimintaa lukuun ottamatta puna-armeijan hiihto-osastojen pyrkimyksiä päästä puolustautuvien suomalaisjoukkojen sivustoilta näiden selustaan. Etenevät neuvostojoukot kyettiin kuitenkin pysäyttämään. Tilanteen ollessa pääosin suomalaisten hallinnassa kyettiin alueelta siirtämään joukkoja Kollaanjoen rintamalle, mutta toisaalta myös alueella olevat Siiran tienhaaran motti ja Uomaan motti kykenivät puolustautumaan sodan loppuun asti, koska suomalaisilla ei ollut alueella enää niiden valtaamiseen riittäviä voimia.


title: 12. divisioona (talvisota)

text: Suomen ja Neuvostoliiton välisen talvisodan taistelut taukosivat 12. maaliskuuta tehdyn Moskovan rauhan perusteella seuraavana päivänä 13. maaliskuuta klo 11.


title: 12. divisioona (talvisota)

text: 12. divisioona vetäytyi koko muun IV armeijakunnan mukana uudelle valtakunnanrajalle tehdyn rauhansopimuksen mukaisesti 15. maaliskuuta klo 10 ja 25. maaliskuuta klo 20 välisenä aikana. Rauhansopimuksessa vetäytymismatkaksi oli määritelty vähintään 7 kilometriä vuorokaudessa.


title: 12. divisioona (talvisota)

text: Joukkojen kotiuttamista ei aloitettu vielä tämänkään jälkeen vaan asteittain siten, että ensin lomautettiin muun muassa maatalousväestöä lähestyvien kevättöiden vuoksi. Aluksi ei myöskään puhuttu kotiuttamisesta vaan lomauttamisesta, jotta miehien nopea uudelleen kutsuminen palvelukseen olisi ollut mahdollista. Lomauttamiset alkoivat vanhimmista ikäluokista 15. huhtikuuta ja päättyivät pääosin kesäkuun puoleenväliin mennessä.


title: 12. divisioona (talvisota)

text: 12. divisioona kuului talvisodassa kolmen eniten tappioita kärsineen yhtymän joukkoon. 12. divisioonan tappiot johtuivat muun muassa Kollaanjoen materiaalitaisteluista, jossa mainittu yhtymä oli koko sodan ajan päävastuullisena yhtymänä sekä hyökkäyksellisistä sotatoimista divisioonaan vastuualueen eteläosassa liittyen IV armeijakunnan mottitaisteluihin.


title: 12. divisioona (talvisota)

text: 12. divisioonan kokonaistappiot olivat noin 1 170 kaatunutta, noin 260 kadonnutta ja noin 3 100 haavoittunutta. Tappiot olivat siis yhteenlaskettuina noin 4 530 miestä.


title: Objektiivisuus (täsmennyssivu)

text: Objektiivisuus tarkoittaa seuraavia asioita:


title: Das Modell (Rammsteinin kappale)

text: Das Modell (malli) on Rammsteinin kuudes singlejulkaisu. Singlen nimikappale on coverversio Kraftwerkin samannimisestä kappaleesta. Das Modellia ei ole julkaistu millään Rammsteinin albumilla ja sitä voidaan pitää yhtä harvinaisimmista Rammsteinin tekemistä kappaleista. Kiertueella sitä on soitettu ainakin kerran.


title: Harri Törmänen

text: Harri Törmänen (s. 1970) on kaarinalainen baarimestari, joka on Suomen ja maailmanmestari drinkkien kehittämisessä. Törmänen on toiminut turkulaisen Ravintola Zanzibarin toimitusjohtajana.


title: Harri Törmänen

text: Vuonna 2005 Törmänen voitti Suomen mestaruuden baarijuomien luomisessa Sweet Suction -reseptillään, jossa maut vaihtelevat mansikasta vatukkaan ja kookoksesta mustikkaan. Saman vuoden syksyllä hän voitti MM-kisoissa samalla drinkkireseptillä pronssia. Vuonna 2006 Törmänen uusi Suomen mestaruuden longdrinkillään Stop-Ready-Go. Kyseinen drinkki menestyi myös vuoden 2006 MM-kilpailuissa Kreikassa. Törmänen toi Suomeen jälleen pronssia. Vuonna 2006 Suomi toi kotiin Kreikasta myös joukkuekilpailun palkinnon. Jan Lindgren ja Harri Törmänen olivat edellisenä neljänä vuonna (2002–2006) keränneet MM-kisoissa pisteitä niin paljon, että Suomi voitti joukkuekilpailun ylivoimaisesti. Törmänen menestyi myös Suomen Finlandia cupissa ja edusti Suomea kansainvälisessä finaalissa tammikuussa 2007 Levillä.


title: Jane’s Addiction

text: Jane’s Addiction on yhdysvaltalainen vaihtoehtorockyhtye. Yhtye tunnetaan omalaatuisesta vaihtoehtosoundistaan, joka sisältää vaikutteita funkista, psykedeelisestä rockista, heavy metalista, goottirockista ja punk rockista. Yhtyeen tunnetuin kokoonpano on Perry Farrell (laulu), Dave Navarro (kitara), Stephen Perkins (rummut) ja Eric Avery (basso).


title: Jane’s Addiction

text: Yhtye perustettiin vuonna 1985. Se esiintyi aluksi pääasiassa erilaisilla klubeilla Los Angelesin ympäristössä. Levytyssopimuksen saatuaan se julkaisi ensimmäisen studioalbuminsa "Nothing’s Shocking" vuonna 1988. Vuonna 1990 julkaistun "Ritual de lo Habitualin" myötä yhtye teki läpimurtonsa, pitkälti kappaleen Been Caught Stealing ansiosta. Kun yhtye oli suosionsa huipulla, se hajosi. Yhtye kuitenkin palasi yli kymmenen vuotta myöhemmin yhteen ja julkaisi vuonna 2003 albumin "Strays". Yhtye hajosi kuitenkin uudestaan, mutta palasi jälleen muutama vuosi myöhemmin yhteen ja julkaisi neljännen studioalbuminsa "The Great Escape Artist" lokakuussa 2011.


title: Jane’s Addiction

text: Yhtye perustuu sen laulaja Perry Farrelin vanhaan yhtyeeseen nimeltä Psi Com. Farrell etsi yhtyeelle basistia, kunnes hän tapasi Eric Averyn. Farrell toivoi Averyn tulon pitävän yhtyeen pystyssä, mutta hän olisi halunnut perustaa uuden yhtyeen. Psi Com kuitenkin hajosi Averyn tulosta huolimatta. Tämän jälkeen Avery ja Farrell esiintyivät duona, nimellä Illuminotics, mutta vaihtoivat sen Jane's Addictioniksi. Yhtye oli perustettu, mutta siitä puuttuivat rumpali ja kitaristi. Kitaristiksi yhtyeeseen liittyi Chris Brinkman, joka oli aiemmin soittanut Averyn kanssa yhtyeessä Scrunge ja rumpaliksi Averyn siskon kautta hänen poikaystävänsä Stephen Perkins.


title: Jane’s Addiction

text: Yhtyeen esiinnyttyä livenä muutaman kerran Farrel erotti Brinkmanin, koska ei ollut tyytyväinen tämän soittamiseen. Kitaristiksi yhtyeeseen liittyi pian Ed, mutta hän ei ollut siinä kauan. Yhtye oli taas ilman kitaristia, kunnes Perkins esitteli entisen yhtyetoverinsa Dave Navarron muulle yhtyeelle. Tämä kokoonpano jatkoi yhtyeen esiintymisiä ja alkoi kirjoittaa uusia kappaleita.


title: Jane’s Addiction

text: Live-esitysten myötä yhtye alkoi saada faneja ja tarjouksia levy-yhtiöiltä, joten yhtye päätti julkaista ensimmäisen albuminsa. Se solmi levytyssopimuksen Warner Brosin kanssa vuonna 1986 ja julkaisi ensimmäisen albuminsa "Jane’s Addiction" vuonna 1987. Albumi oli livealbumi, ja se nauhoitettiin The Roxy-yökerhossa.


title: Jane’s Addiction

text: Yhtyeen ensimmäinen studioalbumi, "Nothing's Shocking" julkaistiin vuonna 1988. Albumin soundi oli yhtyeelle tyypillistä vaihtoehtorockin ja heavy metalin sekoitusta. Yhtyeen laulaja Farrell käsittelee albumin kappaleiden sanoituksissa yleisesti seksiä, väkivaltaa, rakkautta ja huumeita. Albumin kannessa on veistos Farrellin silloisesta tyttöystävästä alasti, mikä aiheutti albumin laajaa kieltämistä. Albumin kansi on Farrelin suunnittelema. Hän on suunnitellut myös muut yhtyeen albumien kannet. Myös kappaleen ”Mountain Song” video kiellettiin laajasti. Albumi menestyi kuitenkin kohtalaisesti ja se oli 103. Billboard 200-listalla. Albumilta julkaistu single ""Jane Says"" oli kuudes Alternative Songs-listalla. Ensimmäisen albumin julkaistuaan yhtyeen suosio kasvoi entisestään.


title: Jane’s Addiction

text: Vuonna 1989 Warner Bros. pyysi yhtyettä aloittamaan toisen albumin tekemisen. Yhtye halusi kuitenkin pitää pienen tauon pitkän Yhdysvaltain kiertueen jälkeen. Lisäksi sen jäsenet kärsivät huumeriippuvuudesta. Lopulta vuoden 1990 puolella yhtye astui levytysstudioon, missä se teki albumia viiden kuukauden ajan. Kun toinen studioalbumi "Ritual de lo Habitual" lopulta julkaistiin vuonna 1990, siitä tuli yhtyeen kaupallinen läpimurto, ja se sisältää ehkä yhtyeen tunnetuimmat kappaleet "Been Caught Stealing" ja "Stop!". Albumilla on runsaasti vaikutteita psykedeelisestä ja progressiivisesta rockista esimerkiksi yli 10-minuuttisessa kappaleessa ”Three Days”. Albumi ylsi 19. sijalle Billboard 200 -listalla. Molemmat singlet, "Been Caught Stealing" ja "Stop!" olivat listaykkösiä Alternative Songs-listalla. Ensiksi mainittu sai Grammy ehdokkuuden parhaasta rockesityksestä. Kolmas single "Classic Girl" oli samalla listalla 15. Tämänkin albumin kansi sensuroitiin laajalti ja yhtye pyysi Warner Brosia tekemään uuden kannen myytäväksi niihin kauppoihin, jotka kieltäytyivät myymästä albumia alkuperäisellä kannella.


title: Jane’s Addiction

text: Albumia seurasi puolentoista vuoden pituinen kiertue. Warner Bros. halusi kuitenkin kiertueen jatkuvan. Tämä sopi Farrelille, mutta hän halusi sanella ehdot. Niinpä vuonna 1991 Farrell perusti vaihtoehtorockfestivaalin Lollapalooza. Sen oli aluksi tarkoitus olla Jane's Addictionin jäähyväiskiertue, mutta siitä tuli suuri menestys. Kiertueen loputtua vuoden 1991 kesällä yhtye hajosi huumeongelmien takia.


title: Jane’s Addiction

text: Vuonna 1991 Farrell oli mukana ohjaamassa elokuvaa nimeltä "Gift". Elokuva kertoo yhtyeestä, ja siinä on mm. kohtauksia yhtyeen live-esiintymisestä Méxicossä.


title: Jane’s Addiction

text: Yhtyeen jäsenet eivät kuitenkaan lopettaneet työskentelyä musiikin parissa, vaan jokainen keskittyi omiin projekteihinsa. Farrel jatkoi Lollapaloozan organisointia seuraavien vuosien ajan. Hän perusti vuonna 1992 Perkinsin kanssa uuden yhtyeen nimeltä Porno for Pyros. Yhtye julkaisi debyyttialbuminsa samana vuonna. Debyyttialbumin jälkeen yhtye piti matalaa profiilia, kunnes se julkaisi toisen albuminsa vuonna 1994. Tällä kertaa Avery oli mukana yhtyeessä. Navarrokaan ei pysynyt poissa musiikin parista, vaan liittyi Red Hot Chili Peppersiin vuonna 1993. Hän korvasi yhtyeestä eronneen John Fruscianten. Navarro levytti uuden yhtyeensä kanssa yhden albumin, vuonna 1995 julkaistun albumin "One Hot Minute".


title: Jane’s Addiction

text: Vuonna 1997 Navarro erotettiin Red Hot Chili Peppersistä. Samoihin aikoihin myös Porno for Pyros oli hajoamassa. Navarro saapui soittamaan kitaraa heidän kanssaan Pyroksen viimeiseen kiertueeseen. Hänen mukanaan Flea tuli Red Hot Chili Peppersistä soittamaan bassoa kiertueelle. Samana vuonna Jane’s Addiction ilmoitti tekevänsä paluukiertueen. Flea soitti bassoa myös tällä kiertueella Averyn kieltäydyttyä. Hän keskittyi mieluummin toiseen yhtyeeseen nimeltä Polar Bear. Kiertueen jälkeen yhtye julkaisi kokoelma-albumin "Kettle Whistle". Albumi sisälsi yhtyeen tunnetuimpia ja myös uusia kappaleita. Albumi möi kultaa Yhdysvalloissa ja oli 21. Billboard 200 -listalla.


title: Jane’s Addiction

text: Yhtye kuitenkin hajosi kiertueen jälkeen uudestaan, ja jäsenet lähtivät kukin eri suuntiin. Vuonna 1999 ilmestyi Porno for Pyroksen kokoelma-albumi nimeltä "Rev". Farrelin ensimmäinen sooloalbumi "Song Yet to be Sung" ilmestyi vuonna 2001. Navarron oma sooloalbumi "Trust No One" ilmestyi kuukausi ennen Farrelin albumia. Samana vuonna yhtye ilmoitti taas tekevänsä kiertueen. Avery kieltäytyi tälläkin kertaa liittymästä yhtyeeseen. Hänen tilallaan bassoa soitti Porno for Pyros -yhtyeen entinen basisti Martyn Lenoble.


title: Jane’s Addiction

text: Vuoden 2002 puolessa välissä yhtye siirtyi uudestaan studioon. Yhtyeeltä kuitenkin puuttui basisti. Pian yhtyeeseen liittyi Chris Chaney. Uuden albumin tuottajaksi yhtye valitsi Bob Ezrinin. Albumi oli yhtyeen ensimmäinen Capitol Recordsin kanssa. Yhtye julkaisi albuminsa Strays 22. heinäkuuta 2003. Albumi oli samalla yhtyeen ensimmäinen yli kymmeneen vuoteen. Albumi sisälsi hitit "Just Because" ja "True Nature". Kummatkin singlet pääsivät Alternative Songs -listalle, edellä mainittu oli listan ensimmäinen ja toisena mainittu 30. Itse albumi oli neljäs Billboard 200 -listalla. Kun albumi oli julkaistu, Farrell käynnisti Lollapalooza-kiertueen uudestaan käyntiin. Albumin kappaletta ”Superhero” on käytetty "Entourage"-sarjan teemana vuodesta 2004 lähtien.


title: Jane’s Addiction

text: Vuonna 2004 yhtye ilmoitti taas hajoavansa. Jäsenet alkoivat taas keskittyä omiin projekteihinsa. Navarro, Perkins ja Chaney perustivat laulaja Steve Isaacsin kanssa yhtyeen The Panic Channel. Yhtye julkaisi ensimmäisen albuminsa (One) vuonna 2006. Vuonna 2006 Navarro oli mukana juontamassa CBS-kanavan ohjelmaa Rock Star: Supernova. Ohjelmassa kilpailijat kilpailivat laulajan paikasta uudessa yhtyeessä. Vuonna 2007 The Panic Channel ja Supernova olivat kiertueella yhdessä. Farrell oli perustanut uuden yhtyeen nimeltä Satellite Party vaimonsa Etty Lau Farrelin ja Nuno Bettencourtin kanssa. Yhtye julkaisi ensimmäisen albuminsa myöhemmin samana vuonna.


title: Jane’s Addiction

text: Vuonna 2008 yhtye palasi kokoon. Samana vuonna yhtye esiintyi NME musiikkigaalassa ja on maininnut palaavansa konserttilavoille. Tällä kertaa myös alkuperäisbasisti Avery oli mukana. Yhtye nauhoitti nopeasti kappaleet ”Whores” ja ”Chip Away” uudestaan. Jälkimmäistä ei oltu koskaan nauhoitettu studiossa. Sen jälkeen yhtye lähti kiertueelle Trent Reznorin ja Nine Inch Nailsin kanssa. Kiertueen jälkeen ilmestyi kokoelma "A Cabinet of Curiosities". Vuonna 2010 Avery ilmoitti jättävänsä yhtyeen. Hänen tilalleen yhtyeeseen tuli entinen Guns N’ Roses -yhtyeen basisti Duff McKagan. Hänen oli alun perin tarkoitus olla vain väliaikainen korvaaja, mutta jäi yhtyeeseen. Toukokuussa 2010 oli McKaganin ensimmäinen live-esiintyminen yhtyeen kanssa, kun yhtye esitti kappaleen "Soulmate" Cinco de Mayo -konsertissa Hollywoodissa.


title: Jane’s Addiction

text: McKagan kuitenkin jätti yhtyeen samana vuonna. Hänet korvasi Dave Sitek. Yhtye levytti uuden basistin ja tuottaja Rich Costeyn kanssa albumin "The Great Escape Artist". Albumi julkaistiin lokakuun puolivälissä 2011. Vaikka Sitek soittaakin albumilla, hän ei soita yhtyeen kiertueella, vaan hänet korvaa Chris Chaney.


title: Jane’s Addiction

text: Muut


title: Objektiivisuus

text:
Objektiivisuus tarkoittaa henkilökohtaisesta näkemyksestä tai asenteesta riippumatonta, puolueetonta, tasapuolista, yleispätevää. Objektiivisuus on eräs tieteen tunnusmerkki. Ajatus objektiivisuudesta voi nojata siihen, että on olemassa yksi, ihmisten henkilökohtaisista näkemyksistä riippumaton todellisuus, mutta tämä ei ole välttämätöntä. Objektiivisuuteen riittää myös, että jokainen tutkija voi päätyä samaan lopputulokseen tiedeyhteisössä hyväksytyillä metodeilla (objektiivisuus intersubjektiivisuutena). Tieteellisissä teorioissa subjektiiviset tekijät on pyritty poistamaan luomalla yhtenäinen mittaus- ja analyysijärjestelmä. Tutkijoiden välisten näkemyserojen vähentyminen merkitsee tässä mielessä sitä, että ollaan lähempänä totuutta.
Objektiivisuusperiaatteen tavoitteena on varmistaa se, että tutkija ei vaikuta tutkimuksen kohteeseen, vaan lopputulos perustuu ”tutkijan ja tutkittavan aitoon vuorovaikutukseen”. Tämä varmistetaan sillä, että:Tieteenfilosofi Thomas Kuhnin mukaan objektiivisuus tieteessä riippuu tiedeyhteisössä vallitsevasta paradigmasta, joka säätelee metodologiaa, esittelee legitiimit tutkimusongelmat ja kertoo tieteellisessä teoriassaan millainen tutkittava todellisuus on. Paradigman vaihtuessa tutkittava todellisuus eli maailmakin muuttuu. Kuhnin mukaan tieteessä ei voida tavoittaa ihmisestä riippumatonta todellisuutta, koska havainnot ovat aina teoriasidonnaisia.


title: Kuntopiiri

text: Kuntopiiri on harjoittelu- ja kuntoilumenetelmä, jossa pyritään lähinnä oman kehon painoa tai vastusta hyväksi käyttäen parantamaan fyysistä suorituskykyä.


title: Kuntopiiri

text: Kuntopiiriin kuuluu vatsan, selän, käsivarsien ja jalkojen lihasten suorituskykyä kehittäviä liikkeitä. Kuntopiiri suoritetaan siten, että perättäiset liikesarjat tehdään eri lihasryhmille ja liikesarjojen välillä pidetään palauttava tauko. Usein harjoitukset tehdään ryhmissä, jolloin syntyy sosiaalinen paine jatkaa suoritusta tyypillisesti 30-60 minuutin ajan.


title: Kuntopiiri

text: Kuntopiiriä käytetään myös kuntoutumismenetelmänä onnettomuuden tai sairauden jälkeen.


title: Jaffa (kaupunki)

text: Jaffa on historiallinen kaupunki ja satama, joka kuuluu nykyisin Israelin Tel Avivin kaupunkiin. Tel Avivin virallinen koko nimi onkin Tel Aviv-Jaffa. Ihmiset ovat asuttaneet Jaffan aluetta jo 5 000 vuotta ennen ajanlaskun alkua ja ensimmäinen maininta kaupungista historiallisissa lähteissä on vuodelta 1468 eaa. Kaupungin historiallisia nimiä ovat muun muassa "Yafi", "Ioppe" ja "Flavia Ioppa". Kaupunki (nimillä "Jafo" ja "Joppe") esiintyy monissa Raamatun tarinoissa ja sittemmin kaupunki tuli tunnetuksi esimerkiksi alueen appelsiinien vientisatamana. Arabit muodostivat pitkään kaupungin asukkaiden enemmistön, mutta suuri osa heistä pakeni Israelin itsenäisyyssodan jälkeen vuonna 1948. Kaupunki liitettiin hallinnollisesti viereiseen Tel Avivin kaupunkiin vuonna 1950. 2010-luvun alkupuolella Jaffan asukasluku oli erään arvion mukaan 46 0000 ja heistä arabeja oli noin 16 000. Vanhaakaupunkia on kehitetty matkailijaystävälliseksi taiteilijakaupunginosaksi, mutta monet Jaffan kaupunginosat kärsivät köyhyydestä ja asuntojen puutteesta.


title: Jaffa (kaupunki)

text: Nykyisen Jaffan alueen ensimmäiset ihmiset asuttivat seudun tiettävästi neoliittisella kaudella 5 000 vuotta ennen ajanlaskun alkua. Ensimmäiset tunnetut jänteet rakennuksista ovat peräisin kalkoliittiselta kaudelta (4 000–3 150 eaa.) ja 2 000 vuotta ennen ajan laskun alkua paikalle oli kehittynyt maavallin suojaama kanaanilainen kaupunki, jonka kanaanilainen nimi "Yafi" tarkoittaa kaunista. Kaupunki oli yhteyksissä muualle maailmaan kauppareittien kautta, mistä kertovat esimerkiksi Kyprokselta peräisin olevat ruukkujen jäänteet. Ensimmäinen maininta kaupungista historiallisissa lähteissä on kuitenkin vuodelta 1468 eaa. Karnakin temppeliin seinään kirjoitettiin Egyptin faarao Thutmosis III:n valloittaneen sen tuona vuonna. Sittemmin Jaffa oli Egyptin alaisen hallinnollisen alueen keskus, kunnes ulkopuoliset hyökkääjät tuhosivat sen vuoden 1230 eaa. paikkeilla. Tuhon jälkeen filistealaiset siirtolaiset asettuivat kaupunkiin, josta tuli heidän pohjoisin keskuksensa. Filistealaisten harjoittamalle leijonakultille rakennettiin pyhättöjä, joista on jäänyt merkkejä näihin päiviin saakka.


title: Jaffa (kaupunki)

text: Israelin kuningas Daavid valloitti kaupungin pari vuosisataa filistealaisia myöhemmin. Kun israelilaiset rakensivat Jerusalemin temppeliä Jaffan sataman kautta tuotiin setripuuta Tyroksesta temppelin rakennusmateriaaliksi. Myöhemmin kaupunki päätyi Askalonin alaisuuteen ja kun Askalon kapinoi Assyriaa vastaan Assyrian kuningas Sanherib tuhosi Jaffan vuonna 701 eaa. Vuodesta 539 eaa. Jaffa hallitsivat Persian akhaimenidit, jotka tekivät kaupungista Sidonin alaisen. Kaupunki kukoisti persialaisaikana ja sille rakennettiin muun muassa suuri kaupunginmuuri. Vanhan testamentin tarina Joonasta saattaa olla peräisin tältä kaudelta. Joonan kirjassa Joona pakenee Jumalaa Jaffasta ("Jafo") ja päätyy valaan nielemäksi.


title: Jaffa (kaupunki)

text: Kreikkalaistaustaisten Egyptin Ptolemaiosten hallitsijasuvun kaudella Jaffassa vallitsi hellenismi ja kaupunki tunnettiin ehkä tullen jumalattaren mukaan nimellä "Ioppe". Makkabealaiset valtasivat kaupungin makkabealaiskapinan aikana ja vuonna 37 eaa. se päätyi Juudean kuningas Herodesille. Kaupungin taloudellinen merkitys väheni selvästi, kun samoihin aikoihin perustettiin Caesarean kaupunki Jaffasta pohjoiseen. Uuden testamentin kirjassa Apostolien teot Jaffa ("Joppe") on paikka, jossa Pietari tekee monet ihmeistään. Kaupungin juutalaiset osallistuivat kapinaan Rooman valtakuntaa vastaan ja keisari Vespasianuksen joukot valtasivat sen kahdesti vuoden 68 eaa. paikkeilla. Kaupunki jälleenrakennettiin sodan jälkeen ja se sai uuden nimen "Flavia Ioppa". Uudet asukkaat olivat siirtolaisia muualta. Kaupunki oli kuitenkin edelleen merkittävämmän Caesarean varjossa.


title: Jaffa (kaupunki)

text: Muslimit valtasivat Jaffan vuonna 636 Amr bin al-Asin johdolla. Sen satamasta tuli jälleen tärkeä umaijadien valtakaudella. Ristiretkeläiset valtasivat kaupungin vuonna 1126 ja menettivät sen Saladinille vuonna 1187. Rikhard I Leijonamieli valtasi sen vielä uudelleen vuonna 1191, mutta lopullisesti se menetettiin vuonna 1196. Egyptiä hallinneet mamelukit tuhosivat kaupungin sataman vuonna 1336 estääkseen sen käyttämisen mahdollisten uusien ristiretkien maihinnousupaikkana. Kaupunki taantui sittemmin pitkäksi aikaa pieneksi kyläksi.


title: Jaffa (kaupunki)

text: Kaupunki alkoi kukoistaa uudelleen vasta Osmanien valtakunnan kaudella 1700-luvulla, jolloin osmanit yrittivät vakiinnuttaa valtaansa Palestiinassa. Satama jälleenrakennettiin ja sen kautta alettiin viedä maailmalle viljaa ja puuvillaa. Pian kaupunki oli kasvanut alueen aiemman johtavan kaupungin Ramlan ohi. Napoléon Bonaparten johtamat ranskalaiset valtasivat kaupungin piirityksen jälkeen vuonna 1799, mutta ranskalaiset joutuivat vetäytymään alueelta, kun Akkon valtaus ei onnistunut. 1800-luvun alkupuolella kaupunkia hallitsi Egyptin Muhammad Ali, joka pyrki kilpialemaan Akkon ja Beirutin satamien kanssa. Kaupungissa toteutettiin suuria rakennushankkeita, joista osa on edelleen pystyssä. Hieman myöhemmin alueen omistuksesta soti osmanien kanssa Ibrahim pašša, joka menetti kaupungin vuonna 1840. Osmanien palattua kaupungista vietiin edelleen alueen maatalouden tuotteita etenkin markkinoille Eurooppaan. Kaupungin ympärillä oli esimerkiksi 400 appelsiinipuutarhaa ja vuonna 1880 kaupungista vietiin 36 miljoonaa appelsiinia. Taloudellinen menestys houkutteli maahanmuuttajia, kuten sefardijuutalaisia, sekä millenialaististen liikkeiden jäseniä Yhdysvalloista ja Saksasta. Kaupunkiin tuli myös ulkomaalaisia sijoituksia ja turisteja. Ranskalaiset rakensivat rautatien Jaffasta Jerusalemiin vuonna 1892 ja kaupunki esiintyy Mark Twainin teoksessa "Jenkkejä maailmalla". Uusiin rakennushankkeisiin kuului kaupunginmuurin purkaminen ja sen korvaaminen vanhaakaupunkia ympäröivällä tiellä. Kaupungista muodostui myös arabien kulttuurin keskus.


title: Jaffa (kaupunki)

text: Jaffan pohjoispuolella juutalaiset siirtolaiset olivat perustaneet Neve Zedekin ja Neve Shalomin kaupunginosat 1800-luvun loppupuolella. Vuonna 1909 perustettiin puolestaan alueen ensimmäinen nykyaikainen juutalainen kaupunki Tel Aviv. Tel Aviv oli aluksi vain Jaffan esikaupunki, mutta se kasvoi omaksi kaupungikseen Palestiinan brittiläisen mandaattialueen aikana. Jännitteet arabien ja juutalaisten välillä kasvoivat. Vuonna 1936 syttyi arabikapina, jonka aikana brittijoukot tuhosivat osia ahtaasta vanhastakaupungista panssariajoneuvojaan varten. Kaupungissa asuneet juutalaiset muuttivat samaan aikaan muualle. YK:n vuoden 1947 jakoehdotuksen mukaan Palestiina jaettaisiin juutalaisten ja arabien valtioihin siten, että Jaffasta tulisi osa arabien valtiota. Kuitenkin Israelin itsenäisyyssodan sytyttyä vuonna 1948 juutalaisten asejoukot miehittivät kaupungin. Kaupungin asukasluku ennen sotaa oli ollut noin 70 000, mutta vain 3 500 heistä jäi kaupunkiin sen miehityksen jälkeen. Loput pakenivat etenkin Ramallahiin ja Beirutiin.


title: Jaffa (kaupunki)

text: Israelin itsenäistyttyä Jaffasta tuli osa Tel Avivin kaupunkia. Kaupungin virallinen koko nimi onkin Tel Aviv-Jaffa. Yhdistäminen toteutettiin vuonna 1950. Jaffasta muodostui slummi rikkaamman Tel Avivin varjossa. Vanhaakaupunkia on sittemmin pyritty jälleenrakentamaan ja elävöittämään. 1960-luvulla alkaneessa hankkeessa vanhastakaupungista pyrittiin tekemään taiteilijakaupunginosa.


title: Jaffa (kaupunki)

text: Jaffan asukasluku 2010-luvun alussa oli erään arvion mukaan noin 46 0000. Väestö koostuu juutalaisista ja arabeista. Arabeja oli saman arvion mukaan noin 16 000. Kaupungin arabiasukkaat ovat kärsineet asuntojen puutteesta ja paikallisista vain harva omistaa oman asuntonsa. Arabienemmistöinen Ajamin kaupunginosa on tunnettu erityisen köyhänä alueena. Jotkut ovat myös sanoneen kaupungin alueiden, kuten vanhankaupungin juutalaistuvan uusien muuttajien saapuessa alueen kehittyessä.


title: Trinidad (Kuuba)

text: Trinidad on kaupunki Kuubassa Sancti Spíritusin provinssissa. Yhdessä läheisen Los Ingenioksen laakson kanssa se valittiin UNESCOn maailmanperintökohteeksi.


title: Trinidad (Kuuba)

text: Diego Velázquez de Cuéllar perusti Trinidadin vuonna 1514 nimellä Villa De la Santísima Trinidad ("Pyhän kolminaisuuden kaupunki"). Se on yksi Karibian parhaiten säilyneitä kaupunkeja ajalta, jolloin sokerintuotanto muodosti alueen keskeisimmän elinkeinon. Nykyään alueen pääteollisuus on tupakanjalostus.


title: Trinidad (Kuuba)

text: Trinidadin kaupungin vanhat osat ovat matkailuarvonsa ansiosta hyvin säilyneet. Kuitenkin jotkut osat kaupungista ovat päässeet pahasti rappeutumaan. Yksi merkittävimmistä nähtävyyksistä on "Plaza Mayor", joka on säilyttänyt siirtomaa-ajan asunsa. Kaikki tärkeimmät museot sijaitsevat Plaza Mayorin vieressä.


title: Trinidad (Kuuba)

text: Kaupungin ulkopuolella sijaitsee Ancónin niemimaa pitkine hiekkarantoineen (Playa Ancón) ja useine lomahotelleineen. Ancón oli ensimmäisiä lomakohteita, joita alettiin kehittää Kuuban vuoden 1959 vallankumouksen jälkeen.


title: Byblos

text: Byblos () on kaupunki Libanonissa. Kaupunki on vanhan ajan foinikialainen kaupunki, jonka kreikankielinen nimi on Byblos. Byblos toimitti faaraoiden Egyptille Libanonin setripuuta.


title: Byblos

text: Muinaisten foinikialaisten nimi kaupungille oli Gebal. Nykyään kaupungin nimi on arabiaksi Jbeil eli Džebail (). Byblos on eräs maailman pisimpään asutetuista kaupungeista, ja se on ollut asutettu jo vuoden 5000 eaa. tienoilla.


title: Byblos

text: Byblos on liitetty Unescon maailmanperintöluetteloon vuonna 1984.


title: Byblos

text: Byblos eli Gubla oli Egyptin liittolainen Egyptin 2. dynastiasta lähtien. Egyptiä kiinnosti sen kautta saatava Libanonin setri. Kuninkaat käyttivät Egyptin hieroglyfejä, vaikka heillä oli kanaanilaisia nimiä, kuten Abishemu ja Ilumjapi. Jo toisella vuosituhannella kirjoitus oli supistunut 75 nuolenpäämerkkiin ja oli matkalla kohti aakkoskirjoitusta. Hurrilaisten hyökkäys lopetti asiakirjojen teon noin vuosisadaksi, mutta Thuthmosis II:n aikaan Egyptin vaikutus palautui. Faarao rakennutti Byblokseen laivanveistämön.


title: Byblos

text: Kun Egyptiä hallitsi heikko, ulkopolitiikasta piittaamaton faarao Amenofis IV, hapirujen kanssa liittoutuneet Amurrun kuninkaat Abdasirta ja Aziru valtasivat Bybloksen Ribaddiin hallituskautena. Egyptiläiset eivät enää saaneet setriä muumioiden arkkuihin. Ramses II kuitenkin palautti Egyptin mahdin Bybloksessa. Raivokkaat merikansat hyökkäsivät Byblokseenkin, mutta kaupunki toipui melko nopeasti. Assurin Tiglat-Pileser I:n eteneminen sisämaassa Syyriassa pakotti Bybloksen maksamaan veroa, ettei Assyrian armeija ryöstäisi ja tuhoaisi kaupunkia ja surmaisi sen asukkaita. Suhteet Egyptiin palautuivat vielä 22. dynastian aikoihin. Joidenkin mukaan aakkoset olisi keksitty Bybloksessa noin vuonna 1000, mistä on löydetty ensimmäiset todisteet Akhiramin hautakirjoituksesta. Bybloksen jälkeen aakkosia on löydetty Israelista Geserin talonpoikaiskalenterista 900–800 ja Adanan läheltä 800–700 eaa. Ugaritin nuolenpääaakkoset ovat ajalta 1400–1300 eaa., ja Serabit el-Khademin merkit 1500–1400 eaa. käsittivät 29–28 merkkiä. Laakishista, Sikemistä ja Gezeristä on löydetty merkkejä 2000–1500 eaa.


title: Enrique Iglesias (albumi)

text: Enrique Iglesias on espanjalaissyntyisen laulajan, Enrique Iglesiaksen ensimmäinen, hänen omaa nimeään kantava albumi. Espanjaksi laulettu albumi julkaistiin vuonna 1995. Levy toi Iglesiakselle parhaan latinoartistin Grammy-palkinnon.


title: Enrique Iglesias (albumi)

text: Balladeista koostuneelta albumilta muutama kappale nousi suureksi hitiksi, näiden joukossa muun muassa "Si Tú Te Vas" ja "Experiencia Religiosa", jotka olivat levyn ensimmäiset singlet. Singlenä julkaistiin myös "Por Amarte", joka oli tunnuskappaleena espanjalaisessa Marisol-televisiosarjassa sekä "No Llores Por Mi" ja "Trapecista". Jo ensimmäisellä viikolla julkaisun jälkeen albumia myytiin noin puoli miljoonaa kappaletta. Tämä on varsin harvinaista joksikin muuksi kieleksi kuin englanniksi julkaistulta levyltä. Yhteensä levyn maailmanlaajuinen myynti oli noin seitsemän miljoonaa kappaletta. Albumi myi platinaa Yhdysvalloissa.


title: Enrique Iglesias (albumi)

text: Albumista tehtiin myös italian- ja portugalinkieliset versiot (Version en Italiano ja Canta em Portuguese), joissa suurin osa kappaleista oli kyseisille kielille käännettyinä.


title: Gabriel Paletta

text: Gabriel Alejandro Paletta (s. 15. helmikuuta 1986 Buenos Aires, Argentiina) on italialainen jalkapalloilija, joka edustaa Italian Serie A:ssa pelaavaa AC Milan. Hän on pelipaikaltaan puolustaja.


title: Gabriel Paletta

text: 190-senttinen Paletta aloitti ammattilaisuransa vuonna 2004 kotimaansa pääsarjassa Club Atlético Banfieldin joukkueessa. Vuonna 2005 Paletta valittiin mukaan Argentiinan alle 20-vuotiaiden MM-joukkueeseen, Alankomaissa pidetyissä kisoissa Argentiina voitti maailmanmestaruuden. 4. heinäkuuta 2006 Liverpool ilmoitti hankkineensa nuoren lupauksen riveihinsä. Debyyttinsä Liverpoolissa Paletta teki ystävyysottelussa Wrexham AFC:tä vastaan. Vuonna 2007 Paletta siirtyi argentiinalaiseen Boca Juniorsiin. Vuonna 2010 hän siirtyi Serie A:ssa pelaavaan Parmaan.


title: Vaiheongelma

text: Vaiheongelma on röntgenkristallografiassa kohdattava ongelma, joka vaikeuttaa makromolekyylien rakenteiden selvittämistä. Ongelma johtuu siitä, että röntgenkristallografisessa tutkimuksessa kyetään detektoimaan vain röntgensäteilyn voimakkuus. Siksi säteilyyn liittyvän aallon vaiheinformaatio menetetään.


title: Vaiheongelma

text: Röntgenkristallografia on menetelmä, jota käytetään mm. proteiinien rakenteen selvittämiseen. Proteiinikidettä pommitetaan röntgensäteillä, joka saa proteiinin elektronit lähettämään röntgensäteilyä puolestaan eteenpäin. Säteily napataan röntgenfilmille, johon muodostuneen kuvan perusteella proteiinin atomitasoinen kolmiulotteinen rakenne pyritään ratkaisemaan matemaattisin keinoin. Matemaattiset keinot (Fourier'n sarja) vaativat kuitenkin, että röntgensäteistä tiedetään aallonpituus, aallonkorkeus eli amplitudi ja vaihe. Aallonpituus on sama kuin lähteneen röntgensäteen aallonpituus, joka on tarkkaan tiedossa. Amplitudi taas saadaan röntgenfilmille muodostuneiden täplien tummuudesta, intensiteetistä, sillä intensiteetti on amplitudin neliö. Vaiheesta ei kuitenkaan saada mitään informaatiota, vaan tieto röntgensäteiden vaiheesta katoaa mittauksen aikana.


title: Vaiheongelma

text: Vaiheiden puuttuminen aiheuttaa vaiheongelman. Aaltojen vaiheita nimitetään englanniksi sanalla phase, ja vaiheongelma on englanniksi phase problem - siitä suomennos.


title: Vaiheongelma

text: Vaiheongelma voidaan yrittää kiertää. Hyvin yksinkertaisten rakenteiden kohdalla tutkijat voivat yrittää arvata vaiheita. Tai, mikäli jonkin samankaltaisen molekyylin rakenne on ratkaistu, voivat tutkijat käyttää sen vaiheita uuden rakenteen ratkaisemisessa.


title: Vaiheongelma

text: Ison, tuntemattoman proteiinin vaiheiden selvittämiseen tarvitaan kuitenkin muita keinoja. Vaiheiden ratkaisemiseen voidaan käyttää raskasmetalleja. Tutkittavasta proteiinista kerätään röntgendataa ilman raskasmetalleja, sekä siten, että proteiiniin on upotettuna raskasmetalleja. Näin saatujen datojen eroista voidaan laskea vaihetiedot. Raskasmetalleihin perustuvista mittaustavoista on erilaisia versioita, jotka kulkevat mm. nimillä MAD, MIR ja SAD.


title: Vaiheongelma

text: Vaihetiedot eivät kuitenkaan osu suoraan oikeaan. Sen vuoksi tutkittavalle rakenteelle on suoritettava hienosäätöä, ja vaiheet muuttuvat mallintamisen aikana. Vaiheiden paikkansapitävyyttä seurataan R-tekijän avulla


title: Parfyymi (kirja)

text: Parfyymi () on Patrick Süskindin kirjoittama saksalainen romaani vuodelta 1985. Kirjaa on myyty maailmanlaajuisesti 15 miljoonaa kappaletta ja teos on käännetty 45 kielelle.


title: Parfyymi (kirja)

text: Jean-Baptiste Grenouille syntyy kesällä 1738 keskellä löyhkäävää kalatoria Pariisissa. Hänellä on poikkeuksellisen kehittynyt hajuaisti ja hänestä tuleekin parfyymien tekijä. Hajupäähänpinttymän vuoksi hän alkaa murhata nuoria neitsyitä, jotta saisi heidän tuoksunsa säilymään ikuisesti. Hän kerää tuoksuja, jotta voisi luoda maailman mahtavimman parfyymin.


title: Parfyymi (kirja)

text: Kirjasta on sovitettu myös samanniminen elokuva vuonna 2006. Tom Tykwerin ohjaaman elokuvan pääosia näyttelevät Ben Whishaw, Rachel Hurd-Wood, Dustin Hoffman ja Alan Rickman. Suomessa elokuvan ensi-ilta oli tammikuussa 2007.


title: Kuulakärkikynä

text: Kuulakärkikynä eli kuivamustekynä on kynätyyppi, jonka toiminta perustuu mustepatruunan kärjessä olevaan pieneen kuulaan. Painettaessa kuulaa alustaa vasten vapautuu säiliöstä puolikiinteää mustetta. László Bíró keksi kynän vuonna 1938.


title: Kuulakärkikynä

text: Kuulakärkikynän jälkeä ei saa pyyhittyä tavallisella pyyhekumilla, mutta erikoispyyhekumeilla jäljen saa pois. Kuulakärkikynissä on erivärisiä musteita. Yleisin musteen väri on tummansininen. Joihinkin uusiin kuulakärkikyniin on lisätty hajustetta, ja ne ovat niin sanottuja ”tuoksukyniä”. On olemassa myös kuulakärkikyniä, jonka jälki ei muutu paperilla suttuiseksi esimerkiksi käden huitaistessa kirjoitusjäljen yli.


title: Johnson

text: Johnson on Yhdysvaltain toiseksi yleisin sukunimi. Vuonna 1990 0,81 prosenttia Yhdysvaltain väestöstä oli Johnsoneita. Nimi on yleinen myös muissa englanninkielisissä maissa. Johnson on myös usean tuotemerkin ja yrityksen nimi Yhdysvalloissa.


title: Wonder Mike

text:
Wonder Mike (oik. Michael Anthony Wright, syn. 30. huhtikuuta 1957) on yhdysvaltalainen hip hop -muusikko. Hän on osa yhtyettä nimeltä The Sugarhill Gang. Sugarhill Gang nousi Yhdysvaltain ja koko maailman tietoisuuteen noustessaan vuonna 1979 Yhdysvaltain pop-listan sijalle 36 kappaleellaan Rapper's Delight.
Wonder Mike tunnetaan erityisesti Rapper's Delightin alussa olevasta riimistä "See I am Wonder Mike and I'd like to say hello: to the black to the white, the red and the brown, the purple and yellow"


title: Snake Jailbird

text: Snake Jailbird eli Snake on kuvitteellinen hahmo piirrossarjassa "Simpsonit". Hän on Springfieldin kaupungissa vaikuttava pikkurikollinen, joka suorittaa usein aseellisia ryöstöjä, murtovarkauksia ja vankilapakoja. Hahmon ääninäyttelijä on Hank Azaria. Hahmon ensiesiintyminen tapahtui sarjan 2. tuotantokauden jaksossa ”Aviokriisi” ja hänen nimensä mainittiin ensi kerran 3. tuotantokauden jaksossa ”Musta leski”. Nimi "Snake" tarkoittaa kirjaimellisesti käärmettä ja liikanimi "Jailbird" on ”linnakundia” tarkoittava puhekielinen sana.


title: Snake Jailbird

text: Hank Azarian mukaan Snaken puhetapa perustuu osin hänen college-aikaiseen ystäväänsä ja osin Jeff Spicoli -hahmoon, jota Sean Penn näytteli elokuvassa "Kuumat kinkut".


title: Snake Jailbird

text: Snaken rikokset rajoittuvat lähinnä asuntomurtoihin sekä pankki- ja kaupparyöstöihin. Yleensä ryöstöjen kohteena on Apu Nahasapeemapetilonin omistama lähikauppa Kwik-E-Mart, mutta Snake ilmestyy usein varastamaan myös mitä tahansa vartioimatonta omaisuutta. Poliisipäällikkö Clancy Wiggum on useita kertoja pidättänyt Snaken, mutta Snake ei koskaan näytä pysyvän kauaa telkien takana. Vielä useammin Snake pääsee Wiggumilta alun alkaenkin pakoon. Vaikka Snake yleensä vaikuttaa paatuneelta rikolliselta, toisinaan hän osoittaa inhimillisyyttä tai sivistystä.


title: Snake Jailbird

text: Snake puhuu englantia voimakkaalla korostuksella, joka on eräänlainen brittienglannin, kalifornianenglannin ja australianenglannin välimuoto. Hänen kielenkäytölleen tyypillinen piirre on adverbien runsas käyttö; erityisesti Snake suosii sanoja "like" (’niin kuin’), "dude" (’kundi’), "totally" (’täysin’) ja "so" (’todella’). Hänellä on myös tapana yhdistellä huolellista kirjakieltä ja erilaisia slangisanoja toistensa kanssa. Snakella on myös oma tunnusomainen ivanauru ”Ha-haa!”.


title: Snake Jailbird

text: Snake pukeutuu usein valkoiseen T-paitaan ja hihattomaan farkkutakkiin. Snaken tuntomerkkejä ovat vasemmassa hihassa oleva tupakka-aski, vasemmassa korvassa oleva korvakouru ja vasempaa käsivartta koristava käärmetautointi. Pakoautona hänellä on usein urheiluauto, jonka malli on auton ulkomuodosta päätellen joko vuoden -68 Pontiac Firebird tai vuoden -69 Dogde Charger. Snake on antanut autolle nimeksi "Lil' Bandit" ("Pikku Rosmo"), mikä viittaa näyttelijä James Deanin omistamaan Porsche-autoon nimeltä "Lil' Bastard". 9. kauden jaksossa ”Kaksi totuutta” Homer Simpson osti auton itselleen, jolloin vankilassa ollut Snake vannoi hankkivansa sen takaisin.


title: Snake Jailbird

text: Erään virallisen "Simpsonit"-aiheisen keräilykorttipelin mukaan Snaken oikea nimi olisi Chester Turley. Kyseisissä korteissa esiintyy tosin myös ristiriitaisia tietoja ja niin sanottuja "vääriä tosiasioita", eikä tätä nimeä ole ikinä mainittu itse sarjassa. "Simpsonien" tekijöiden keskuudessa Snake tunnetaan nimellä "Jailbird".


title: Snake Jailbird

text: 4. kauden jaksossa ”Pumppu pettää” Snake asui pastori Lovejoyn naapurissa, mikä tosin saattoi olla vain tilapäinen piilopaikka. 7. kauden jaksossa ”22 tarinaa” hämärä asekauppias Herman sieppasi Snaken ja päällikkö Wiggumin elokuvaa "Pulp Fiction – tarinoita väkivallasta" parodioineessa kohtauksessa, mutta he pelastuivat.


title: Snake Jailbird

text: 11. kauden jaksossa ”Pygmalion” esiteltiin Snaken poika, jonka nimeksi paljastui Jeremy 17. kauden jaksossa ”Loppumaton tarina”. Snake on erittäin huolehtivainen isä pojalleen ja pyrkii kasvattamaan tästä itsensä kaltaista rikollista. Snaken vakituinen tyttöystävä on entinen poliisi Gloria (ääninäyttelijä Julia Louis-Dreyfus), joka nähtiin ensi kerran 13. kauden jaksossa ”Rakastunut”.


title: Snake Jailbird

text: ”Loppumattoman tarinan” mukaan Snake oli alun perin Indiana Jonesin kaltainen idealistinen arkeologi, joka oli löytänyt mittaamattoman arvokkaan kulta-aarteen ja aikoi lahjoittaa sen museolle. Kun Moe Szyslak varasti aarteen, Snake vannoi kostavansa yhteiskunnalle alkamalla rikolliseksi. Toisaalta "Simpsoneissa" on myös nähty takaumajaksoja, joissa Snake on toiminut rikollisena jo teini-ikäisenä.


title: Snake Jailbird

text: Snake teloitettiin sähkötuolissa 10. tuotantokauden jaksossa ”Kauhujen talo, osa 9”. Halloween-aiheiset ”Kauhujen talo” -jaksot eivät kuitenkaan kuulu "Simpsonien" juonijatkumoon, joten todellisuudessa Snake on yhä elossa.


title: Carl Carlson (kuvitteellinen henkilö)

text: Carl Carlson on kuvitteellinen henkilö yhdysvaltalaisessa animaatiosarjassa "Simpsonit". Hänen ääninäyttelijänsä on Hank Azaria. Carl on Homer Simpsonin ja Lenny Leonardin työtoveri Springfieldin ydinvoimalassa, yksi Moen baarin vakioasiakkaista ja Lennyn paras ystävä. Carl on afroamerikkalainen, jolla on maisterin tutkinto ydinfysiikassa. Carl nähdään käytännössä aina yhdessä Lennyn kanssa, kun taas Lenny saattaa esiintyä tarinoissa myös yksinään. Carlin ensiesiintyminen oli sarjan 1. tuotantokauden jaksossa ”Vakoilukamera”.


title: Carl Carlson (kuvitteellinen henkilö)

text: Carl on tai on ollut naimisissa, sillä hän kertoi aikovansa antaa Super Bowl -sormuksen vaimolleen hääpäivälahjaksi. Carlin vaimo tai tyttöystävä nähtiin Homerin parisuhdekurssilla 5. tuotantokauden jaksossa ”Onnistuneen avioliiton salaisuudet”. 24. kauden jakson ”Vilpillinen viikinki” mukaan Carl kasvoi Islannissa. Carl on yleensä joviaali, mutta turhautuu välillä Lennyn typeryydestä ja huomauttelee siitä töykeästi. Varsinkin uudemmissa jaksoissa Lennyllä on palvova suhtautuminen Carliin, kun taas Carl suhtautuu heidän ystävyyteensä hieman arkisemmin.


title: Prahan metro

text: Prahan metro () on Tšekin pääkaupungissa Prahassa toimiva metrojärjestelmä.


title: Prahan metro

text: Prahan metro koostuu kolmesta linjasta. Niitä edustavat kartoissa ja merkeissä vihreä (linja A), keltainen (linja B) ja punainen (linja C) väri. Asemia on yhteensä 54, ja linjojen yhteenlaskettu pituus on noin 50 kilometriä.


title: Prahan metro

text: Prahan metron rakennustyöt käynnistyivät 9. elokuuta 1967 ja linja C aloitti toimintansa 9. toukokuuta 1974. Loput linjat valmistuivat vuosina 1978 ja 1985. Metroa käyttää vuosittain yli 420 miljoonaa matkustajaa.


title: Heitä ensimmäinen kivi

text: Heitä ensimmäinen kivi on suomalaisen Valvomo-yhtyeen ensimmäinen albumi. Se julkaistiin 16. elokuuta 2006. Parhaimmillaan se sijoittui Suomen virallisen albumilistalla sijalle kolme. Albumin toinen single "Mikä kesä?" soi runsaasti radiossa kesällä 2006 ja siitä muodostuikin vuoden 2006 kesähitti.


title: Kirišin piiri

text: Kirišin piiri () eli Kirišin kunnallinen piiri on vuonna 1931 perustettu hallintopiiri Leningradin alueella, Venäjällä. Alue sijaitsee Olhavajoen keskivaiheilla ja sen pinta-ala on 304,5 neliökilometriä (3,6 % Leningradin alueen pinta-alasta). Kirišin piirin etäisyys Pietariin on 115 kilometriä. Asukkaita on 66 800, joista alueen hallinnollisessa keskuksessa, Kirišin kaupungissa, 55 000 ja Budogoštšin kaupunkityyppisessä taajamassa 3 500. Kylissä asuvia on 8 000.


title: Kirišin piiri

text: Alueella on öljynjalostus- (Kirishinefteorgsintez), kemian-, biokemian-, puunjalostus-, elintarviketeollisuutta. Olhavajoessa on sähkövoimalaitos nro. 19. Alueella on myös maanviljelyä ja karjataloutta.


title: Irlantilaiset

text: Irlantilaiset voi tarkoittaa seuraavia asioita:


title: Adam Hammill

text: Adam Hammill (s. 25. tammikuuta 1988) on englantilainen jalkapalloilija, joka edustaa Englannin Valioliigassa pelaavaa Liverpoolia. Hän on pelipaikaltaan keskikenttäpelaaja, mutta pelaa välillä myös hyökkääjänä.


title: Adam Hammill

text: Hammill opiskelee Liverpoolin kuuluisassa nuorisoakademiassa, josta on valmistunut mm. Robbie Fowler, Michael Owen, Jamie Carragher ja Steven Gerrard. Numerolla 36 pelaavasta Hammillista odotetaan tulevaisuudessa tulevan Liverpoolin vakiokokoonpanossa pelaava pelaaja. Häntä onkin verrattu Cristiano Ronaldoon ja Joe Coleen.


title: Adam Hammill

text: Hammill oli mukana voittamassa nuorten FA Cupia Liverpoolin nuorisojoukkueessa kaudella 2005–2006.


title: Kadotettujen kuningatar (elokuva)

text: Kadotettujen kuningatar ("Queen of the Damned") on vuonna 2002 ensi-iltansa saanut vampyyrielokuva. Elokuva pohjautuu Anne Ricen samannimiseen romaaniin. Elokuvan on ohjannut Michael Rymer. Elokuva sisältää Kornin sekä Disturbedin säveltämiä kappaleita.


title: Kadotettujen kuningatar (elokuva)

text: Kadotettujen kuningatar kertoo vampyyri Lestatista, joka on uinunut viimeksi kuluneet 100 vuotta. Herättyään 2000-luvulle hän aloittaa uransa rockyhtyeen laulajana. Hänen laulunsa herättää henkiin kaikkien vampyyrien esiäidin, Akashan. Elokuva ei ole täysin Vampyyrikronikoiden mukainen.


title: Pichi Pichi Pitch

text: Pichi Pichi Pitch (, tunnetaan myös lisänimellään Mermaid Melody) on Pink Hanamorin ja Michiko Yokoten yhteisvoimin luoma anime- ja mangasarja, joka sisältää niin taikatyttöjä, huumoria, romantiikkaa kuin musiikkiakin. Sarjasta on luotu alkujaan 7 mangapokkaria ja 91 animejaksoa. Pichi Pichi Pitchissä viholliset kukistetaan laulamalla mikrofoniin Pichi Pitch äänillä.


title: Pichi Pichi Pitch

text: Sarjan päähenkilö on Pohjoisen Tyynenmeren vaaleanpunainen merenneitoprinsessa Lucia, joka pelasti noin seitsemän vuotta aikaisemmin erään pojan hukkumasta ja antoi tälle "Merenneidon Kyyneleeksi" kutsutun helmensä, jotta tämä säilyisi hengissä. Nyt 13-vuotiaan Lucian täytyy hakea helmensä takaisin, sillä muuten hän ei voi suorittaa lähestyvää 14-vuotisseremoniaa, jossa merenneidot vihitään aikuisiksi.


title: Pichi Pichi Pitch

text: Lucia muuttaa itsensä sieväksi ihmistytöksi, joka elää "isosiskonsa" Nikoran kanssa kylpylähotellissa helmeään etsien. Lucia tapaakin varsin pian Kaito-nimisen surffaripojan rannalla ja tunnistaa tämän pelastamakseen pojaksi. Koska ihmishahmoinen Lucia ja merenneito-Lucia muistuttavat toisiaan hädin tuskin lainkaan, tämä Kaito ei tunnista Luciaa siksi merenneidoksi, joka pelasti hänet. Lucia ja Kaito päätyvät myöhemmin samalle luokalle, ja Lucia rakastuu Kaitoon. Kaito rakastaa kuitenkin vain hänet pelastanutta merenneitoa. Lucia haluaisi kertoa Kaitolle oikean henkilöllisyytensä, mutta hän ei voi tehdä sitä vaarantamatta omaa henkeään: jos ihmiseksi naamioitunut merenneito kertoo ihmiselle totuuden itsestään, hän muuttuu meren vaahdoksi. Niinpä merenneito-Lucia vihjailee Kaitolle: "Etsi minut!"


title: Pichi Pichi Pitch

text: Lucia ei kuitenkaan ole ainoa vedenelävä, joka tavoittelee Kaiton hallussa olevaa helmeä: meren pohjassa asustaa neljä naispuolista vesidemonia, jotka palvelevat keskuudessaan asuvaa Gaitoa. Vesidemonit haluavat peittää koko maailman pahuudella, joten he koettavat vangita kaikki seitsemän merenneitoprinsessaa ja heidän helmensä. Jos merenneitoprinsessat näet löytäisivät toisensa helmineen, he voisivat herättää yhdessä valtamerten jumalattaren, Aqua Reginan, joka puolestaan voisi estää pahuutta nousemasta valtaan. Lucia saa vähitellen tietää vesidemonien juonista, ja hän onnistuu kuin onnistuukin saamaan helmensä lopulta takaisin, kun hän joutuu pelastamaan Kaiton ja helmensä yhden vesidemonin kynsistä.


title: Pichi Pichi Pitch

text: Merenneitoprinsessojen uusi kyky on muuntautua helmiensä voimalla kauniiksi show-asuisiksi laulajattariksi, jotka kukistavat viholliset laulamalla mikrofoniinsa, E-Pichiin, joka moninkertaistaa heidän kauniit äänensä.Samat, kuin ykköskaudelta plus nämä:


title: NES 2

text: NES 2 on uudelleensuunniteltu versio Nintendon alkuperäisestä Nintendo Entertainment System -pelikonsolista. NES 2 julkaistiin Yhdysvalloissa vuonna 1993 ja maksoi 49,99 Yhdysvaltain dollaria. Laite on ulkoisesti samankaltainen Japanissa samoihin aikoihin julkaistun AV Family Computerin kanssa mutta eroaa siitä teknisissä yksityiskohdissa. Se tunnetaan myös nimellä NES Top Loader


title: NES 2

text: NES 2:n laitteisto on pääasiassa sama kuin aikaisemmassa konsolissa. Ensimmäinen ja tärkein muutos aiempaan versioon nähden on kasettiluukun siirto laitteen päälle, sillä NES:ssä kasetin asettaminen laitteeseen on hankalaa. Toinen muutos on laitteen muotoilu; sekä ohjain että konsolin kotelo ovat saaneet uuden ulkoasun. Ohjaimet on tehty muistuttamaan Super Nintendo Entertainment Systemin ohjaimia, ollen kulmistaan pyöristettyjä ja käteen sopivampia. Myös Reset- ja Power-painikkeet on siirretty, ja ne sulautuvat nyt laitteen ulkoasuun.


title: NES 2

text: NES 2 ei parannuksistaan huolimatta menestynyt kaupallisesti. Laitteen päällä oleva kasettiluukku ei toiminut hyvin NES-kasettien kanssa. Ne rupesivat usein tärisemään luukussa, mikä aiheutti grafiikkavirheitä tai jopa pelin kaatumisen. Grafiikat olivat hiukan tummemmat edeltävään malliin verrattuna. Heikkolaatuinen sisäinen RF-modulaattori sekä erillisten komposiittivideo- ja ääniliitäntöjen puute vaikuttivat pelien ilmiasun laadukkuuteen. NES 2 myös julkaistiin varsin myöhäisessä vaiheessa, sillä useat kuluttajat olivat jo siirtyneet pelikonsoleiden neljänteen, 16-bittiseen, sukupolveen.


title: NES 2

text: AV Family Computer on uudelleensuunniteltu versio Nintendon alkuperäisestä Family Computer -pelikonsolista. Laite julkaistiin Japanissa 1990-luvun alussa. Nintendo itse kutsui laitetta pelkästään Family Computeriksi edeltäjänsä mukaan, mutta käyttäjät nimesivät sen AV Famicomiksi tai "uudeksi Famicomiksi" erottaakseen sen alkuperäisestä.


title: NES 2

text: AV Famicom suunniteltiin parantamaan kaksi vakavaa suunnitteluvirhettä, jotka ilmenivät Famicomissa. Famicomin taakse pysyvästi kiinnitetyt ohjaimet korvattiin jo NES:ssä käytössä olleilla irrotettavilla ohjaimilla. Nintendo kuitenkin poisti ohjaimista alkuperäisen Famicomin toisessa ohjaimessa "Start"- ja "Select"-painikkeiden kohdalla sijainneen mikrofonin. Mikrofoni oli alun perin lisätty toiseen ohjaimeen peleihin tehtävien lisäominaisuuksien vuoksi, mutta loppujen lopuksi mikrofonia käytettiin vain harvassa pelissä.


title: NES 2

text: Famicom myös käytti videoliitännöissä vain RF-modulaattoria. 1990-luvun alussa monissa japanilaisissa televisioissa oli komposiittivideosisääntulot. Tästä syystä Famicomin RF-modulaattori vaihdettiin komposiittivideo- ja ääniliitäntöihin. Tämä oli suurin ero NES 2:n ja AV Famicomin välillä, sillä NES 2:ssa oli vain RF-modulaattoriliitäntä, vaikkakin alkuperäisessä NES:ssä oli myös komposiittiulostulo.


title: Gumball 3000

text: Gumball 3000 on vuosittainen 3 000 mailin (noin 4 900 kilometrin) pituinen rikkaiden suosima autokisa, jonka reitti kulkee yleisillä teillä läpi useiden maiden ja maanosien.


title: Gumball 3000

text: Ensimmäisen Gumball 3000 -kisan järjesti Maximillion Cooper vuonna 1999. Gumball 3000 ei ole vakavamielinen autokilpailu. Sen henkeen kuuluu juhlimista ja hauskanpitoa välietapeilla. Kisaan on otettu osaa mitä erikoisimmilla autoilla vuosien saatossa, vaikkakin suurin osa osanottajista ajaa reitin läpi normaaleilla urheiluautoilla. Kilpailun tapa juontaa juurensa 1970-luvulla Yhdysvalloissa itärannikolta länsirannikolle ajetusta Cannonball-kilpailusta. Gumballissa ei ole virallisia voittajia, mutta kisan päätteeksi jaetaan palkinto parhaasta Gumball-hengestä.


title: Gumball 3000

text: Viranomaiset ovat joutuneet toistuvasti puuttumaan osallistujien ylinopeuksiin ja muihin tieliikennerikkomuksiin. Lähes joka vuosi kisassa on tapahtunut myös vakavia ulosajoja. Vuosina 2001, 2006 ja 2013 Gumballin reitti on kiertänyt myös Suomen läpi.


title: Gumball 3000

text: Kisoista on koottu samanniminen televisiosarja lukuun ottamatta varhaisimpia kisoja. Suomessa sarjaa alettiin näyttää vuonna 2008 Jim-kanavalla nimellä "Gumball-ralli". Myös Jackass-ohjelman erikoisjaksossa nähtiin Jackass-ryhmä vuoden 2001 Gumball 3000 -kisan tunnelmissa. "F1 Racing" -lehden mukaan entinen F1-mestari Damon Hill on myös osallistunut Gumball 3000 -kisaan uransa jälkeen. Suomalainen miljonääri Jussi Salonoja osallistui kilpailuun vuonna 2007. Vuosina 2011, 2012 ja 2013 Duudsonit olivat mukana Gumballissa. Vuonna 2013 mukana oli useita suomalaisia tiimejä: #76 @team76fi Ferrari 458 spiderilla, #67 Black Bull Power Team; Mika Kosolan ja Harri Hakalan entisöimällään vuoden 1967 Shelby GT500:lla, sekä #110 Rähinä Records -artistit Elastinen, Timo Pieni Huijaus ja Uniikki autonaan Porsche Panamera. Vuoden 2014 kisa ajetaan Miamista Ibizalle ja siihen osallistui tiettävästi Suomesta ainakin #76 @team76fi.


title: Gumball 3000

text: 2015 rallissa oli mukana Suomesta #8 TeamTaxi, johon kuuluivat rap-artistit Mikael Gabriel ja Musta Barbaari sekä Esko Seppänen ja Left Foot. Tiimi ajoi Volvo-merkkisellä taksilla.


title: Gumball 3000

text:
Vuoden 2007 Gumball 3000 -rallissa tapahtui kahden sivullisen hengen vaatinut onnettomuus Makedoniassa. Nainen ja hänen autoa ajanut 67-vuotias miehensä kuolivat Gumballiin osallistuneen Porschen törmättyä pariskunnan Volkswagen Golf -henkilöautoon. Raporttien mukaan Porsche ajoi onnettomuuden sattuessa väärällä kaistalla 200 km/h:n tuntinopeudella alueella, jossa oli 60 km/h:n nopeusrajoitus. Onnettomuudessa osallisina olleet kaksi brittiläistä Gumball-kilpailijaa saivat vain vähäisiä vammoja. Miehet jäivät pakoyrityksestä huolimatta Makedonian poliisin pidättämiksi. Toinen miehistä yritti myöhemmin paeta maasta yksityislentokoneellaan.
Ralli keskeytettiin onnettomuuden vuoksi.


title: Lee Peltier

text: Lee Peltier (s. 11. joulukuuta 1986 Liverpool) on englantilainen jalkapalloilija, joka edustaa Englannin ykkösliigassa pelaavaa Huddersfield Townia. Peltier pelaa sekä puolustajan että keskikenttäpelaajan paikalla.


title: Lee Peltier

text: Peltier pelasi Liverpoolin organisaatiossa vuosina 2004–2008. Hän teki debyyttinsä edustusjoukkueessa Mestarien liigan ottelussa Maccabi Haifaa vastaan vuonna 2006. Vuonna 2007 hän oli lainalla Hull Cityssä ja Yeovil Townissa. Vuonna 2008 hän siirtyi Yeovil Townin joukkueeseen ja seuraavana vuonna Huddersfield Towniin.


title: Kirovsk

text: Kirovsk on seuraavien kaupunkien nimi:


title: Maria Lundqvist

text: Maria Lundqvist (s. 14. lokakuuta 1963) on ruotsalainen näyttelijä. Lundqvist on kotoisin Hälsöstä, Göteborgin läheltä.


title: Maria Lundqvist

text: Lundqvist kouluttautui Göteborgin teatterikoulussa ja on ollut sen jälkeen kiinnitettynä Göteborgin kaupunginteatterissa, Backateaternissa ja Folkteaternissa. Hän tuli tunnetuksi varsinkin lasten keskuudessa roolistaan poliisikonstaapelina ruotsalaisessa joulukalenterissa vuonna 1994.


title: Maria Lundqvist

text: Hänen roolihahmonsa Sally oli suuri menestys samannimisessä televisiosarjassa vuonna 1998. Lundqvist on ollut mukana musikaaleissa ja muutamassa elokuvassa. Vuonna 2006 hänet palkittiin Signen roolista elokuvassa Äideistä parhain parhaan naispääosan esittäjänä seka Ruotsin elokuvainstituutin Guldbagge- että suomalaisten Jussi-palkinnolla.


title: Craig Lindfield

text: Craig Lindfield (s. 7. syyskuuta 1988 Wirral, Englanti) on englantilainen jalkapalloilija, joka siirtyi toukokuussa 2013 Conference Premier -sarjan Chesteriin. Hän pelaa hyökkääjänä


title: Craig Lindfield

text: Lindfield oli joukkueensa parhaimmistoa, kun Liverpoolin nuorisojoukkue voitti nuorten FA Cupin vuonna 2006. Lindfield teki turnauksessa seitsemän maalia. Kesällä 2006 Lindfield valmistui Liverpoolin nuorisoakademiasta. 22. heinäkuuta 2006 Lindfield teki debyyttinsä Liverpoolin edustusjoukkueessa harjoitusottelussa Crewe Alexandraa vastaan. Ottelussa Craig teki joukkueen 1–0 voittomaalin.


title: Craig Lindfield

text: Lindfield ei pystynyt murtautumaan Liverpoolin kokoonpanoon ja pelasi lainalla Notts Countyssa, Chester Cityssä, AFC Bournemouthissa ja Accrington Stanleyssa. Hän siirtyi joulukuussa 2009 Macclesfield Towniin ja heinäkuussa 2010 Accrington Stanleyyn, josta hän vaihtoi toukokuussa 2013 Chesteriin.


title: Sinfonia nro 8 (Schubert)

text: Franz Schubertin kahdeksatta sinfoniaa h-molli (D. 759) nimitetään "Keskeneräiseksi" (). Schubert aloitti teoksen säveltämisen vuonna 1822 mutta sävelsi vain kaksi ensimmäistä osaa valmiiksi. Sinfonian scherzo on olemassa lähes valmiina pianopartituurina mutta vain kaksi sivua orkestroituna.


title: Sinfonia nro 8 (Schubert)

text: Sinfonian käsikirjoitus joutui Schubertin läheisen ystävän, Grazissa asuneen Anselm Hüttenbrennerin haltuun ja unohtui tämän arkistoon vuosikausiksi. Vuonna 1860, yli 30 vuotta Schubertin kuoleman jälkeen, Josef Hüttenbrenner kirjoitti Wienin musiikinystävien seuran konserttien johtajalle Johann Herbeckille, että hänen veljensä kokoelmissa on muuan sinfonia, ja ehdotti sitä esitettäväksi. Teoksen kantaesitys oli Wienissä Herbeckin johdolla vasta vuonna 1865. Siitä lähtien "Keskeneräinen sinfonia" on ollut yksi Schubertin suosituimmista sävellyksistä.


title: Sinfonia nro 8 (Schubert)

text: Schubertilla on myös muita keskeneräisiä sinfonioita (7., 10. sinfoniat). Joissakin lähteissä h-molli-sinfoniasta käytetään numeroa 7.


title: Sinfonia nro 8 (Schubert)

text: Vuonna 1928, jolloin tuli kuluneeksi sata vuotta Franz Schubertin kuolemasta, yhdysvaltalainen levy-yhtiö Columbia Records ilmoitti järjestävänsä sävellyskilpailun kahden mahdollisimman sopivan lisäosan saamiseksi "Keskeneräiseen sinfoniaan". Tästä puhkesi vastalauseiden myrsky kautta musiikkimaailman, ja monet johtavat musiikkimiehet katsoivat, että kyseessä oli suorastaan pyhäinhäväistys. Columbia-yhtiö päätti muuttaa kilpailun sääntöjä siten, että kilpailevien teosten tuli olla sävellettyjä Schubertin henkeen ja edesmenneen mestarin muistoa kunnioittaen. Palkinnon voitti ruotsalainen Kurt Atterberg kuudennella sinfoniallaan.


title: Jorge Martínez

text: Jorge Martínez Salvadores, "Aspar" (s. 29. elokuuta 1962 Alzira, Espanja) on espanjalainen entinen ratamoottoripyöräilijä. Hän voitti uransa aikana kaikkiaan neljä maailmanmestaruutta ja 37 osakilpailua kaikki luokat mukaan lukien. Maailmanmestaruuksistaan kolme ja osakilpailuvoitoistaan 22 hän voitti 80-kuutioisissa ja loput 125-kuutioisissa. Hänen 80 ksm:n saavutuksensa ovat myös luokan ennätykset. Martínez on historian viimeinen kuljettaja, joka on pystynyt voittamaan kaksi ratamoottoripyöräilyn maailmanmestaruutta samana vuonna. Hän teki sen 1988, jolloin hän voitti kolmannen kerran 80-kuutioisten ja ainoan kerran 125-kuutioisten maailmanmestaruuden.


title: Jorge Martínez

text: Nykyisin Martínez pyörittää 125-kuutioisissa ja 250-kuutioisissa olevaa itse perustamaansa Master Aspar -tallia, jossa se ajaa Aprilian tehdaspyörillä.


title: Stephen Darby

text: Stephen Mark Darby (s. 6. lokakuuta 1988 Liverpool) on englantilainen jalkapalloilija, joka edustaa Englannin kakkosliigassa pelaavaa Bradford Cityä. Hän on pelipaikaltaan puolustaja.


title: Stephen Darby

text: Darby on valmistunut Liverpoolin nuorisoakatemiasta ja oli myös nuorisojoukkueen kapteeni, kun Liverpool voitti nuorten FA Cupin vuonna 2006. Hän pelasi vuosien 2006–2012 aikana Liverpoolissa vain yhden Valioliiga-ottelun, mutta kävi lainalla Swindon Townissa, Notts Countyssa ja Rochdalessa. Kaudeksi 2012–2013 Darby siirtyi Bradford Cityyn.


title: Klonkku

text: Klonkku () on hahmo J. R. R. Tolkienin Keski-Maasta kertovissa kirjoissa.


title: Klonkku

text: Klonkku syntyi Andúinin rannalla ja hän kuului hobittien Stoor-haaraan. Klonkku kuului Väkevien sukuun, ja hänen oikea nimensä oli Sméagol.


title: Klonkku

text: Eräänä Sméagolin syntymäpäivänä hän ja hänen serkkunsa Déagol olivat kalastamassa ja kohtalon oikusta Déagol löysi Sormuksen joen pohjasta. Sméagol vaati sormusta itselleen vedoten syntymäpäiväänsä, mutta Déagol ei ollut halukas antamaan sitä serkulleen. He kävivät sormuksesta kamppailun, joka päättyi, kun Klonkku kuristi Déagolin. Hän piilotti ruumiin niin hyvin ettei sitä koskaan löydetty. Sen jälkeen Klonkku teki tihutöitä hobittien alueella, ja kun hänet saatiin niistä kiinni hänet karkotettiin. Silloin hän sai myös nimensä Klonkku, () johtuen hänen kurkkuääntelystään, joka johtui hänen lonksuvista leuoistaan (suomenkielisessä käännöksessä "klunk"). Sormus antoi hänelle erittäin pitkän iän mutta samalla riudutti hänet. Hänestä tuli hirveä olento, joka loisti pimeässä valoa ja eli saastaisilla murhilla ja liassa.


title: Klonkku

text: Kun hänet karkotettiin, hän kierteli ensin siellä täällä, mutta vihasi sekä kuuta että aurinkoa, joten hän suuntasi kohti Sumuvuoria, ja asuikin sen luolissa pitkään.


title: Klonkku

text: Lähes 500 vuotta Klonkku eli piileskellen syvällä luolissa Sumuvuorilla, mutta lopulta erään metsästysretkensä jälkeen hän epähuomiossa pudotti Sormuksen maahan. Sormuksen löysi kaikista elävistä olennoista epätodennäköisin, hobitti Bilbo Reppuli, joka teki kohtalokkaan vierailun hänen luolaansa. Bilbo otti Sormuksen, ja piti sen itsellään pitkään. Klonkku vannoi vihaavansa Reppulia ikuisesti.


title: Klonkku

text: Myöhemmin kun Sormusta lähdettiin tuhoamaan, Klonkku yritti varastaa Sormuksen Frodolta, mutta epäonnistui joten Frodo ja Sam "kesyttivät" Klonkun ja hänestä tuli heidän oppaansa tiellä Mordoriin.


title: Klonkku

text: Kirjassa ja Peter Jacksonin elokuvaversioissa seuraavat tapahtumat eroavat toisistaan. Elokuvassa Klonkku oli vakuuttunut, että tästä lähtien Frodo pitäisi hänestä huolta. Faramir samoojineen kuitenkin nappasi Klonkun, joka luuli kaappausta Frodon järjestämäksi. Tämän jälkeen Klonkku päätti huijata heidät Lukitari-jättihämähäkin luokse. Klonkku aiheutti Frodon ja Samin välille kinaa, mutta silti Samin onnistui pelastaa Frodo Lukitarilta. Kirjassa Klonkku muuttui kiltimmäksi, mutta alkoi omaksua vanhoja pahoja piirteitään jo ennen kuin Faramir nappasi hänet. Klonkku ei myöskään yrittänyt kylvää eripuraa Frodon ja Samin välille, vaan johdatti heidät molemmat Lukitarin luolaan (elokuvassa vain Frodo meni sinne Klonkun kanssa).


title: Klonkku

text:
Tuomiovuorella Klonkku yritti viimeisen kerran varastaa sormuksen. Klonkku puraisi Frodolta keskisormen, jossa Sormus oli, ja sai sen vihdoin haltuunsa. Hän kuitenkin putosi sormuksineen Tuomiovuoreen horjahdettuaan reunalta. Elokuvassa hän putosi kamppailessaan Sormuksesta Frodon kanssa ja tämän työnnettyä hänet alas.
Peter Jacksonin ohjaamassa Taru Sormusten Herrasta -elokuvatrilogiassa Klonkku on animoitu liikkeenkaappaustekniikalla. Klonkun näyttelijänä toimi Andy Serkis. Serkisin liikkeitä ja eleitä yhdistettiin CGI-animoituun Klonkkuun, jotta siitä tulisi mahdollisimman aidontuntuinen hahmo. Hahmo mallinnettiin Maya-ohjelmassa.


title: Klonkku

text: Elokuvassa Klonkku on kiero, juonitteleva ja vaarallinen otus.


title: ASEM

text: ASEM (Asia–Europe Meeting) on joka toinen vuosi järjestettävä Aasian ja Euroopan päämiesten välinen huippukokous. ASEM:ssa on edustajat 27 EU:n, 17 Aasian maalla sekä kahdella Oseanian maalla. Myös Euroopan komissiolla ja ASEAN:lla on edustukset ASEM:ssa.


title: ASEM

text: ASEM:n pääkomponentit, eli kolme pilaria ovat:ASEM:n muodostavat 48 osakasta eli 46 maata sekä edustuksen Euroopan komissiosta ja ASEAN:sta. Jäsenmaat ovat: Alankomaat, Australia, Belgia, Brunei, Bulgaria, Espanja, Filippiinit, Indonesia, Intia, Irlanti, Italia, Itävalta, Japani, Kambodža, Kiina, Korean tasavalta, Kreikka, Kypros, Laos, Latvia, Liettua, Luxemburg, Malesia, Malta, Mongolia, Myanmar, Pakistan, Portugali, Puola, Ranska, Romania, Ruotsi, Saksa, Singapore, Slovakia, Slovenia, Suomi, Tanska, Thaimaa, Tšekki, Unkari, Uusi-Seelanti, Venäjä, Vietnam, Viro ja Yhdistynyt kuningaskunta.


title: Revontultentie

text: Revontultentie (, , ) on yhteispohjoismainen matkailutie Suomen, Ruotsin ja Norjan alueella Perämeren ja Norjanmeren välillä. Reitin kokonaispituus on noin 620 kilometriä. Se alkaa Torniosta ja seurailee Tornion- ja Muonionjokea ja Könkämäenoa, eli käytännössä valtatietä 21, Kilpisjärvelle valtakunnanrajalle, josta se jatkuu Norjan Eurooppatie 8:a pitkin Tromssaan. Toisen osan tien eteläpäästä muodostaa vastaava reitti Tornionjoen toisella puolella Ruotsissa nimellä "Norrskensvägen". Sen reitti kulkee pitkin Riksväg 99:ää Haaparannasta Ruotsin Kaaresuvantoon ja siitä Suomen puolelle. Tie ylittää pohjoisen napapiirin Suomen puolella Pellon Juoksengissa ja Ruotsin puolella Ylitornion Juoksengissa.


title: Revontultentie

text: Reitti on saanut virallisen matkailutien statuksen Suomessa vuonna 2002. Interreg-rahoituksella on vuodesta 2004 lähtien kehitetty matkailutien informaatiota ja viitoitusta sekä toteutettu rajanylityspaikkojen maisemointia.


title: Kolossi

text: Kolossi voi viitata esimerkiksi seuraaviin:


title: Stanisław Moniuszko

text: Stanisław Moniuszko (5. toukokuuta 1819 Ubiel, Minskin kuvernementti – 4. kesäkuuta 1872 Varsova, Puola) oli puolalainen säveltäjä, jonka merkittävää tuotantoa ovat erityisesti oopperat.


title: Stanisław Moniuszko

text: Moniuszko syntyi Ubielissa lähellä Minskiä. Hän kiinnostui musiikista varhain ja aloitti vuonna 1837 Berliinissä sävellys- ja kuoronjohto-opinnot Karl Rungenhagenin johdolla. Berliinistä palattuaan hän sai urkurinviran Vilnassa.


title: Stanisław Moniuszko

text: Moniuszko teki elämänsä aikana useita matkoja Pietariin. Hän antoi myös opetusta César Cuille. Moniuszko kuoli Varsovassa, ja hänet haudattiin Powązkin hautausmaalle.


title: Stanisław Moniuszko

text: Moniuszkon tuotantoon kuuluu sadoittain Puolan laulukirjallisuuden parhaimmistoon kuuluvia lauluja, ensimmäiset kirjailija Adam Mickiewiczin runoihin. Lisäksi hänen tuotantoonsa kuuluu muun muassa balettimusiikkia, pianokappaleita ja puolankielisiä oopperoita, kuten "Halka".


title: Stanisław Moniuszko

text: Kaksi jousikvartettoaan hän sävelsi opiskeluaikana (1837—1839, painettu 1909), ja ne ovat siten vielä tyylillisesti kehittymättömiä. Ensimmäisen kvarteton kolmas osa perustuu valssin ja masurkan yhdistelmään, ja sen finaalissa, "Un ballo campeste" ('Maalaistanssi'), hän on käyttänyt puolalaista hayduk-tanssia.


title: Desembarco del Granman kansallispuisto

text: Desembarco del Granman kansallispuisto on kansallispuisto Kuuban kaakkoisosassa. Vuonna 1986 perustettu suojelualue valittiin UNESCOn maailmanperintöluetteloon vuonna 1999. Kansallispuiston pinta-ala on 32 576 hehtaaria, josta 26 180 hehtaaria on maata ja loput merialuetta.


title: Desembarco del Granman kansallispuisto

text: Kansallispuiston nimi "Desembarco del Granma" ("Granman maihin laskeminen") tulee siitä, että Fidel Castron kapinallisten alus "Granma" laskeutui maahan tällä seudulla.


title: Desembarco del Granman kansallispuisto

text: Kansallispuisto sijaitsee Sierra Maestra -vuoriston länsiosassa ja koostuu merellisistä terasseista, jotka kohoavat maalla aina 360 metrin korkeuteen.


title: Desembarco del Granman kansallispuisto

text: Desembarco del Granman kasvistoon kuuluu yhteensä 512 lajia, joista noin 60% on kotoperäisiä.


title: Desembarco del Granman kansallispuisto

text: Alueen eläinlajeista peräti 90,9% matelijoista ja 85,7% sammakkoeläimistä on endeemisiä. Puistossa asuu myös monia uhanalaisia eläinlajeja, kuten manaatti ja kuubanviiriäiskyyhky.


title: Desembarco del Granman kansallispuisto

text: Kansallispuiston vesissä on hyvin säilyneitä koralliriuttoja. Näissä kirkkaissa vesissä voi tavata valekarettikilpikonnia, liemikilpikonnia, karettikilpikonnia. Alueella on myös jättiläiskotiloyhdyskuntia.


title: Wilhelm Kienzl

text: Wilhelm Kienzl (17. tammikuuta 1857–19. lokakuuta 1941) oli itävaltalainen säveltäjä, pianisti ja kapellimestari.


title: Wilhelm Kienzl

text: Wilhelm Kienzl syntyi Waizenkirchenissä, Ylä-Itävallassa ja muutti vuonna 1860 perheineen Graziin. Hän opiskeli musiikkia Grazissa, Prahassa, Leipzigissä, Wienissä sekä Weimarissa Franz Lisztin johdolla. 1870-luvulta lähtien Kienzl kierteli pianistina ja kapellimestarina ympäri Eurooppaa. Vuonna 1917 hän muutti Wieniin.